title: 2017 m. vasario 27 d. Tarybos sprendimas (BUSP) 2017/345, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
28.2.2017

               LT

               Europos Sąjungos oficialusis leidinys

               L 50/59

         TARYBOS SPRENDIMAS (BUSP) 2017/345
   2017 m. vasario 27 d.
   kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2016 m. gegužės 27 d. Taryba priėmė Sprendimą (BUSP) 2016/849 (1) dėl ribojamųjų priemonių Korėjos Liaudies Demokratinei Respublikai (toliau – KLDR), kuriuo, inter alia, įgyvendinamos Jungtinių Tautų Saugumo Tarybos rezoliucijos (toliau – JT ST rezoliucija) 1718 (2006), 1874 (2009), 2087 (2013), 2094 (2013) ir 2270 (2016);

               (2)

               2016 m. lapkričio 30 d. JT Saugumo Taryba priėmė JT ST rezoliuciją 2321 (2016), kuria pareiškė labai didelį susirūpinimą dėl 2016 m. rugsėjo 9 d. KLDR atlikto branduolinio bandymo pažeidžiant atitinkamas JT ST rezoliucijas, toliau pasmerkė KLDR vykdomą branduolinę ir su balistinėmis raketomis susijusią veiklą ir tai, kad ji pažeidžia atitinkamas JT ST rezoliucijas, ir nustatė, kad tebėra akivaizdi grėsmė tarptautinei taikai ir saugumui regione ir už jo ribų;

               (3)

               JT ST rezoliucijoje 2321 (2016) JT Saugumo Taryba išreiškia susirūpinimą dėl to, kad asmenų, atvykstančių į KLDR arba iš jos išvykstančių, asmeninis bagažas ir registruotas bagažas gali būti naudojamas objektams, kurių tiekimas, pardavimas arba perdavimas yra draudžiamas pagal JT ST rezoliucijas 1718 (2006), 1874 (2009), 2087 (2013), 2094 (2013), 2270 (2016) arba 2321 (2016), transportuoti, ir patikslinama, kad toks bagažas yra „krovinys“ JT ST rezoliucijos 2270 (2016) 18 punkto įgyvendinimo tikslais, kur nurodoma pareiga tikrinti krovinį;

               (4)

               JT ST rezoliucijoje 2321 (2016) JT Saugumo Taryba ragina valstybes nares sumažinti darbuotojų KLDR diplomatinėse atstovybėse ir konsulinėse įstaigose skaičių;

               (5)

               JT ST rezoliucijoje 2321 (2016) JT Saugumo Taryba išreiškia susirūpinimą dėl to, kad draudžiami objektai gali būti įvežami į KLDR ir išvežami iš jos geležinkelių ir kelių transportu, ir pabrėžiama, kad JT ST rezoliucijos 2270 (2016) 18 punkte nurodyta pareiga tikrinti krovinį, esantį valstybės narės teritorijoje arba gabenamą tranzitu, taip pat apima geležinkelių ir kelių transportu gabenamą krovinį;

               (6)

               JT ST rezoliucijoje 2321 (2016) pažymima, kad jos įgyvendinimo ir JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016) tikslais sąvoka „tranzitas“ apima (bet neapsiriboja) asmenų keliones per valstybės tarptautinio uosto terminalus vykstant į paskirties vietą kitoje valstybėje, neatsižvelgiant į tai, ar tame oro uoste vykdomas tokių asmenų muitinis tikrinimas ar pasų kontrolė;

               (7)

               JT ST rezoliucijoje 2321 (2016) nustatomas didžiausias bendras anglies kiekis, kuris gali būti importuojamas iš KLDR, ir nustatytas mechanizmas jam stebėti ir patikrinti. Įgyvendinant šį mechanizmą, valstybių narių, kurios importuoja anglį iš KLDR, prašoma periodiškai peržiūrėti JT interneto svetainę siekiant užtikrinti, kad nebuvo pasiektas bendras anglies importo kiekis;

               (8)

               JT ST rezoliucijoje 2321 (2016) primenama, kad KLDR diplomatams priimančioje valstybėje draudžiama užsiimti profesine ar komercine veikla siekiant asmeninio pelno;

               (9)

               JT ST rezoliucijoje 2321 (2016) JT Saugumo Taryba išreiškia susirūpinimą dėl to, kad KLDR piliečiai yra siunčiami dirbti į kitas valstybes tam, kad uždirbtų tvirtos valiutos, kurią KLDR naudoja savo branduolinių ir balistinių raketų programoms, ir valstybės raginamos laikytis budrumo šios praktikos atžvilgiu;

               (10)

               JT ST rezoliucijoje 2321 (2016) JT Saugumo Taryba pakartoja susirūpinimą dėl to, kad didelės grynųjų pinigų sumos gali būti naudojamos siekiant išvengti Saugumo Tarybos nustatytų priemonių, ir valstybės narės raginamos skirti tinkamo dėmesio tam pavojui;

               (11)

               JT ST rezoliucijoje 2321 (2016) pareiškiamas JT Saugumo Tarybos įsipareigojimas siekti taikaus, diplomatinio ir politinio padėties sprendimo, dar kartą patvirtinama parama Šešių šalių deryboms ir raginama jas atnaujinti;

               (12)

               JT ST rezoliucijoje 2321 (2016) patvirtinama, kad KLDR veiksmai turi būti nuolat peržiūrimi ir kad JT Saugumo Taryba yra pasirengusi prireikus sugriežtinti, iš dalies pakeisti, sustabdyti ar panaikinti priemones atsižvelgdama į tai, kaip KLDR laikosi įsipareigojimų, ir yra pasiryžusi imtis tolesnių būtinų priemonių tuo atveju, jei KLDR vėl vykdytų branduolinius bandymus ar paleistų raketas;

               (13)

               šiame sprendime numatytoms tam tikroms priemonėms įgyvendinti reikia tolesnių Sąjungos veiksmų;

               (14)

               valstybės narės turėtų dalytis susijusia informacija su kitomis valstybėmis narėmis tam, kad remtų efektyvų šio sprendimo nuostatų įgyvendinimą ES mastu;

               (15)

               todėl Sprendimas (BUSP) 2016/849 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2016/849 iš dalies keičiamas taip:

               1)

               1 straipsnio 1 dalis papildoma šiais punktais:

                           „h)

                           tam tikrus kitus objektus, medžiagas, įrangą, prekes ir technologijas, įtrauktus į sąrašą pagal JT ST rezoliucijos 2321 (2016) 4 punktą;

                           i)

                           bet kurį kitą objektą, įtrauktą į įprastinės ginkluotės dvejopo naudojimo sąrašą, kurį patvirtino Sankcijų komitetas pagal JT ST rezoliucijos 2321 (2016) 7 punktą.“;

               2)

               4 straipsnio 1 dalis pakeičiama taip:
               „1.   Valstybių narių nacionaliniams subjektams arba naudojantis su valstybių narių vėliava plaukiojančiais laivais arba jų orlaiviais draudžiama iš KLDR įsigyti aukso, titano rūdos, vanadžio rūdos, retųjų žemės mineralų, vario, nikelio, sidabro ir cinko, nepriklausomai nuo to, ar KLDR teritorija yra jų kilmės vieta.“;

               3)

               įterpiamas šis straipsnis:
               „6a straipsnis
               1.   Valstybių narių nacionaliniams subjektams arba naudojantis su valstybių narių vėliava plaukiojančiais laivais arba jų orlaiviais draudžiama iš KLDR įsigyti statulų, nepriklausomai nuo to, ar KLDR teritorija yra jų kilmės vieta.
               2.   1 dalis netaikoma, kai Sankcijų komitetas konkrečiu atveju iš anksto tai patvirtina.
               3.   Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.“;

               4)

               įterpiamas šis straipsnis:
               „6b straipsnis
               1.   Valstybių narių nacionaliniams subjektams arba naudojantis su valstybių narių vėliava plaukiojančiais laivais ar jų orlaiviais draudžiama KLDR tiesiogiai ar netiesiogiai tiekti, parduoti ar perduoti sraigtasparnius ir laivus nepriklausomai nuo to, ar valstybių narių teritorija yra jų kilmės vieta.
               2.   1 dalis netaikoma, kai Sankcijų komitetas konkrečiu atveju iš anksto tai patvirtina.
               3.   Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.“;

               5)

               7 straipsnis pakeičiamas taip:
               „7 straipsnis
               1.   Valstybių narių nacionaliniams subjektams arba naudojantis su valstybių narių vėliava plaukiojančiais laivais arba jų orlaiviais draudžiama iš KLDR įsigyti anglies, geležies ir geležies rūdos nepriklausomai nuo to, ar KLDR teritorija yra jų kilmės vieta. Sąjunga imasi būtinų priemonių atitinkamiems objektams, kuriems turi būti taikoma ši dalis, nustatyti.
               2.   1 dalis netaikoma angliai, kurios, įsigyjančiai valstybei narei remiantis patikima informacija patvirtinus, kilmės vieta yra ne KLDR ir kurios buvo vežamos per KLDR vien tik eksportui iš Rasono uosto, jeigu ta valstybė narė iš anksto apie tai praneša Sankcijų komitetui ir tokie sandoriai yra nesusiję su pajamų gavimu KLDR vykdomoms branduolinėms ar balistinių raketų programoms arba kitai JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016) ar 2321 (2016) arba šiuo sprendimu draudžiamai veiklai.
               3.   1 dalis netaikoma bendram KLDR kilmės anglies eksporto kiekiui į visas JT valstybes nares, kuris bendrai neviršija 53 495 894 JAV dolerių arba 1 000 866 metrinių tonų (taikomas mažesnis dydis) laikotarpiu nuo JT ST rezoliucijos 2321 (2016) priėmimo dienos iki 2016 m. gruodžio 31 d., o bendras KLDR kilmės anglies eksporto kiekis į visas JT valstybes nares, kuris bendrai neviršija 400 870 018 JAV dolerių arba 7 500 000 metrinių tonų per metus (taikomas mažesnis dydis), skaičiuojant nuo 2017 m. sausio 1 d., su sąlyga, kad viešuosiuose pirkimuose:

                           a)

                           nedalyvauja asmenys ar subjektai, kurie yra susiję su KLDR vykdomomis branduolinėmis arba balistinių raketų programomis ar kita JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016) ir 2321 (2016) draudžiama veikla, įskaitant į sąrašą įtrauktus asmenis ar subjektus, asmenis ar subjektus, veikiančius jų vardu arba jiems vadovaujančius, subjektus, kuriuos jie tiesiogiai ar netiesiogiai valdo ar kontroliuoja, arba asmenis ar subjektus, kurie padeda išvengti sankcijų, ir

                           b)

                           yra vykdomi išimtinai pragyvenimo tikslais ir yra nesusiję su pajamų gavimu KLDR vykdomoms branduolinėms ar balistinių raketų programoms arba kitai JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016) ir 2321 (2016) draudžiamai veiklai.

                     4.   Valstybė narė, kuri perka anglis iš KLDR tiesiogiai, praneša Sankcijų komitetui bendrą tokių pirkimų kiekvieną mėnesį dydį ne vėliau kaip per 30 dienų nuo to mėnesio pabaigos, naudodamasi JT ST rezoliucijos 2321 (2016) V priede nustatyta forma. Valstybė narė taip pat perduoda Sankcijų komitetui tokiu atveju praneštą informaciją kitoms valstybėms narėms ir Komisijai.
               5.   1 dalis netaikoma sandoriams dėl geležies ir geležies rūdos, kurie, kaip nustatyta, yra vykdomi išimtinai pragyvenimo tikslais ir yra nesusiję su pajamų gavimu KLDR vykdomoms branduolinėms ar balistinių raketų programoms arba kitai JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016) ar 2321 (2016) draudžiamai veiklai.“;

               6)

               10 straipsnis pakeičiamas taip:
               „10 straipsnis
               1.   Draudžiama teikti viešąją ir privačią finansinę paramą prekybai su KLDR, įskaitant eksporto kreditus, garantijas ar draudimą, tokioje prekyboje dalyvaujantiems KLDR piliečiams ar subjektams.
               2.   1 dalis netaikoma, jei Sankcijų komitetas kiekvienu konkrečiu atveju iš anksto patvirtina leidimą teikti finansinę paramą.“;

               7)

               14 straipsnis pakeičiamas taip:
               „14 straipsnis
               1.   Draudžiama valstybių narių teritorijoje atidaryti KLDR bankų, įskaitant KLDR centrinį banką, jo filialus ir patronuojamąsias įmones, ir kitų 13 straipsnio 2 punkte nurodytų finansinių subjektų filialus, patronuojamąsias įmones ar atstovybes.
               2.   1 dalyje nurodyti valstybių narių teritorijoje esantys filialai, patronuojamosios įmonės ir atstovybės uždaromi per 90 dienų nuo JT ST rezoliucijos 2270 (2016) priėmimo.
               3.   Išskyrus atvejus, kai Sankcijų komitetas iš anksto patvirtina, KLDR bankams, įskaitant KLDR centrinį banką, jo filialus ir patronuojamąsias įmones, ir kitiems 13 straipsnio 2 punkte nurodytiems finansiniams subjektams draudžiama:

                           a)

                           steigti naujas bendras įmones kartu su valstybių narių jurisdikcijai priklausančiais bankais;

                           b)

                           įsigyti valstybių narių jurisdikcijai priklausančių bankų kapitalo dalį arba

                           c)

                           užmegzti ar palaikyti korespondentinės bankininkystės santykius su valstybių narių jurisdikcijai priklausančiais bankais.

                     4.   Per 90 dienų nuo JT ST rezoliucijos 2270 (2016) priėmimo turi nelikti esamų bendrų įmonių, turimų kapitalo dalių ir korespondentinės bankininkystės santykių su KLDR bankais.
               5.   Valstybių narių teritorijoje esančioms arba jų jurisdikcijai priklausančioms finansų įstaigoms draudžiama atidaryti atstovybes, patronuojamąsias įmones, filialus arba banko sąskaitas KLDR.
               6.   Esamos atstovybės, patronuojamosios įmonės arba banko sąskaitos KLDR uždaromos per 90 dienų nuo JT ST rezoliucijos 2321 (2016) priėmimo.
               7.   6 dalis netaikoma, jei Sankcijų komitetas kiekvienu konkrečiu atveju nustato, kad tokios atstovybės, patronuojamosios įmonės arba sąskaitos yra reikalingos humanitarinei pagalbai teikti, diplomatinių atstovybių veiklai KLDR pagal Vienos konvencijas dėl diplomatinių ir konsulinių santykių, JT ar jų specializuotų agentūrų arba susijusių organizacijų veiklai, arba bet kuriam kitam tikslui, pagal JT ST rezoliucijas 1718 (2006), 1874 (2009), 2087 (2013), 2094 (2013), 2270 (2016) ar 2321 (2016).“;

               8)

               16 straipsnio 6 dalis pakeičiama taip:
               „6.   Valstybės narės imasi būtinų priemonių, kad laikydamosi savo įsipareigojimų pagal taikytinas JT Saugumo Tarybos rezoliucijas, įskaitant JT ST rezoliuciją 1540 (2004), areštuotų ir pašalintų (pavyzdžiui, sunaikinant, padarant neveikiančiais ar netinkamais naudoti, saugant arba pašalinimo tikslu perduodant į valstybę, kuri nėra kilmės ar paskirties valstybė) per patikrinimus nustatytus objektus, kuriuos pagal JT ST rezoliucijas 1718 (2006), 1874 (2009), 2087 (2013), 2094 (2013), 2270 (2016) arba 2321 (2016) draudžiama tiekti, parduoti, perduoti ar eksportuoti.“;

               9)

               įterpiamas šis straipsnis:
               „18a straipsnis
               1.   Valstybė narė, kuri yra Sankcijų komiteto į sąrašą įtraukto laivo vėliavos valstybė, jei Komitetas taip nurodė, atima laivo teisę plaukioti su jos vėliava.
               2.   Valstybė narė, kuri yra Sankcijų komiteto į sąrašą įtraukto laivo vėliavos valstybė, jei Komitetas taip nurodė, tą laivą nukreipia į Komiteto nurodytą uostą, koordinuodama veiksmus su uosto valstybe.
               3.   Valstybės narės, jei Sankcijų komitetas įtraukdamas į sąrašą taip nurodė, uždraudžia laivui įplaukti į jų uostus, išskyrus avarinės situacijos atvejus arba laivo grįžimo į savo kilmės uostą atvejus.
               4.   Valstybės narės, jei Sankcijų komitetas įtraukdamas į sąrašą taip nurodė, laivui taiko turto įšaldymą.
               5.   IV priede išvardijami laivai, nurodyti šio straipsnio 1–4 dalyse, kuriuos Sankcijų komitetas įtraukė į sąrašą pagal JT ST rezoliucijos 2321 (2016) 12 punktą.“;

               10)

               20 straipsnis iš dalies keičiamas taip:

                           a)

                           2 dalis pakeičiama taip:
                           „2.   1 dalis netaikoma, kai Sankcijų komitetas konkrečiu atveju iš anksto tai patvirtina.“;

                           b)

                           3 dalis išbraukiama;

               11)

               įterpiamas šis straipsnis:
               „20a straipsnis
               Draudžiama pirkti paslaugas, susijusias su laivais ar orlaiviais iš KLDR.“;

               12)

               21 straipsnis pakeičiamas taip:
               „21 straipsnis
               Valstybės narės išregistruoja visus laivus, kuriuos nuosavybės teise valdo, kontroliuoja ar eksploatuoja KLDR, ir neregistruoja tokių laivų, kuriuos kita valstybė išregistravo pagal JT ST rezoliucijos 2321 (2016) 24 punktą.“;

               13)

               22 straipsnis pakeičiamas taip:
               „22 straipsnis
               1.   Draudžiama registruoti laivus KLDR, gauti leidimą laivui naudoti KLDR vėliavą, nuosavybės teise valdyti, nuomoti, eksploatuoti su KLDR vėliava plaukiojančius laivus ar teikti jiems laivų klasifikavimo, sertifikavimo ar susijusias paslaugas, arba juos apdrausti.
               2.   1 dalis netaikoma, kai Sankcijų komitetas konkrečiu atveju iš anksto tai patvirtina.
               3.   Valstybių narių piliečiams arba iš valstybių narių teritorijos draudžiama teikti draudimo ar perdraudimo paslaugas laivams, kuriuos nuosavybės teise valdo, kontroliuoja ar eksploatuoja, be kita ko, neteisėtomis priemonėmis, KLDR.
               4.   3 dalis netaikoma, kai Sankcijų komitetas konkrečiu atveju nustato, kad laivas naudojamas išimtinai pragyvenimo tikslais vykdomai veiklai, kuria KLDR asmenys ar subjektai nesinaudos pajamoms gauti, arba išimtinai humanitariniais tikslais vykdomai veiklai.“;

               14)

               23 straipsnis papildomas šia dalimi:
               „12.   Valstybės narės imasi būtinų priemonių, kad KLDR Vyriausybės nariams, tos Vyriausybės pareigūnams ir KLDR ginkluotųjų pajėgų nariams apribotų galimybes atvykti į jų teritorijas ar vykti per ją tranzitu, jei tie nariai ar pareigūnai yra susiję su KLDR vykdomomis branduolinėmis ar balistinių raketų programomis ar kita veikla, draudžiama JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016) ir 2321 (2016).“;

               15)

               įterpiamas šis straipsnis:
               „24a straipsnis
               1.   Jei valstybė narė nustato, kad asmuo dirba KLDR banko ar finansų įstaigos vardu arba nurodymu, valstybė narė tą asmenį išsiunčia iš savo teritorijos repatriacijos į to asmens pilietybės valstybę tikslu, laikantis taikytinos teisės.
               2.   1 dalis netaikoma, kai to asmens buvimas būtinas teisminio proceso vykdymui arba išimtinai medicininiais, saugos ar kitais humanitariniais tikslais, arba jeigu Sankcijų komitetas konkrečiu atveju nustato, kad to asmens išsiuntimas prieštarautų JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016) ir 2321 (2016) tikslams.“;

               16)

               30 straipsnis pakeičiamas taip:
               „30 straipsnis
               1.   Valstybės narės imasi priemonių, būtinų budrumui užtikrinti ir užkirsti kelią jų teritorijoje arba jų nacionalinių subjektų vykdomam specializuotam KLDR nacionalinių subjektų mokymui ar rengimui tokiose disciplinose, kuriomis būtų prisidėta prie KLDR branduolinės veiklos, susijusios su didesne platinimo rizika, ir branduolinių ginklų siuntimo į taikinį sistemų kūrimo, įskaitant mokymą ar rengimą aukštosios fizikos, pažangiojo kompiuterinio modeliavimo ir su tuo susijusios kompiuterijos, geoerdvinės navigacijos, branduolinės inžinerijos, aviacijos ir kosminės erdvės inžinerijos, aeronautikos inžinerijos ir susijusių disciplinų, pažangiosios medžiagotyros, pažangiosios cheminės inžinerijos, pažangiosios mechaninės inžinerijos, pažangiosios elektros inžinerijos ir pažangiosios pramonės inžinerijos srityse.
               2.   Valstybės narės sustabdo mokslinį ir techninį bendradarbiavimą, kuriame dalyvauja asmenys ar grupės, kuriuos oficialiai remia KLDR ar kurie jai atstovauja (išskyrus mainus medicinos srityje), nebent:

                           a)

                           mokslinio ar techninio bendradarbiavimo branduolinės srities mokslo ir technologijos, aviacijos, kosminės erdvės ir aeronautikos inžinerijos ir technologijos arba pažangiųjų gamybos technologijų ir metodų srityse atveju – Sankcijų komitetas konkrečiu atveju nustatė, kad konkrečia veikla nebus prisidėta prie KLDR vykdomos su didesne platinimo rizika susijusios branduolinės veiklos ar su balistinėmis raketomis susijusių programų, arba

                           b)

                           viso kito mokslinio ar techninio bendradarbiavimo atveju – moksliniame ar techniniame bendradarbiavime dalyvaujanti valstybė narė nustato, kad konkrečia veikla nebus prisidėta prie KLDR vykdomos su didesne platinimo rizika susijusios branduolinės veiklos ar su balistinėmis raketomis susijusių programų, ir apie tokį sprendimą iš anksto praneša Sankcijų komitetui.“;

               17)

               įterpiamas šis straipsnis:
               „31a straipsnis
               Draudžiama KLDR diplomatinei atstovybei ar konsulinei įstaigai ir jų KLDR nariams turėti arba kontroliuoti bankų sąskaitas Sąjungoje, išskyrus vieną sąskaitą valstybėje (-ėse) narėje (-ėse), kurioje (-iose) yra atstovybė ar konsulinė įstaiga arba kurioje (-iose) jų nariai yra akredituoti.“;

               18)

               įterpiamas šis straipsnis:
               „31b straipsnis
               1.   Draudžiama nuomoti ar kitu būdu suteikti naudojimuisi nekilnojamąjį turtą KLDR arba leisti KLDR jį naudoti arba naudoti KLDR naudai visais kitais tikslais, išskyrus diplomatinių atstovybių ar konsulinių įstaigų veiklą.
               2.   Taip pat draudžiama iš KLDR nuomotis nekilnojamąjį turtą, kuris yra už KLDR teritorijos ribų.“;

               19)

               33 straipsnio 1 dalis pakeičiama taip:
               „1.   Taryba atlieka I ir IV priedų pakeitimus remdamasi Saugumo Tarybos arba Sankcijų komiteto sprendimais.“;

               20)

               įterpiamas šis straipsnis:
               „36a straipsnis
               Nukrypstant nuo priemonių, nustatytų JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016) ar 2321 (2016), su sąlyga, kad Sankcijų komitetas nustatė, jog būtina daryti išimtį siekiant sudaryti palankesnes sąlygas tarptautinių ir nevyriausybinių organizacijų, kurios KLDR vykdo pagalbos ir paramos teikimo veiklą KLDR civilių gyventojų naudai, darbui, valstybės narės kompetentinga institucija išduoda būtiną leidimą.“;

               21)

               papildoma šio sprendimo priede pateiktu IV priedu.

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. vasario 27 d.

            Tarybos vardu

            Pirmininkas

         K. MIZZI

      (1)  2016 m. gegužės 27 d. Tarybos sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (OL L 141, 2016 5 28, p. 79).

      PRIEDAS

            „IV PRIEDAS
            18a straipsnyje nurodytas laivų sąrašas“


title: 2013/180/ES: 2013 m. balandžio 22 d. Tarybos sprendimas, kuriuo skiriami Protokolo dėl Europos Sąjungos Teisingumo Teismo statuto I priedo 3 straipsnio 3 dalyje numatyto komiteto nariai

text:
2013 4 23

                  LT

                  Europos Sąjungos oficialusis leidinys

                  L 111/48

         TARYBOS SPRENDIMAS
         2013 m. balandžio 22 d.
         kuriuo skiriami Protokolo dėl Europos Sąjungos Teisingumo Teismo statuto I priedo 3 straipsnio 3 dalyje numatyto komiteto nariai
         (2013/180/ES)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį, ypač į jos 106a straipsnio 1 dalį,
         atsižvelgdama į Protokolą dėl Europos Sąjungos Teisingumo Teismo statuto, ypač į minėto protokolo I priedo 3 straipsnio 3 dalį,
         atsižvelgdama į 2005 m. sausio 18 d. Tarybos sprendimą 2005/49/EB, Euratomas, dėl Protokolo dėl Teisingumo Teismo statuto I priedo 3 straipsnio 3 dalyje numatyto komiteto veiklos taisyklių (1), ypač į minėto sprendimo priedo 3 punktą,
         atsižvelgdama į 2012 m. gruodžio 13 d. Teisingumo Teismo pirmininko rekomendaciją,
         kadangi:

                     (1)

                     pagal Protokolo dėl Europos Sąjungos Teisingumo Teismo statuto I priedo 3 straipsnio 3 dalį numatoma įkurti komitetą, kurį sudaro septyni asmenys, parenkami iš buvusių Teisingumo Teismo bei Bendrojo Teismo narių ir pripažintos kompetencijos teisininkų. Pagal šią dalį Taryba, remdamasi Teisingumo Teismo pirmininko rekomendacija, skiria komiteto narius;

                     (2)

                     2005 m. sausio 18 d. Tarybos sprendimo 2005/49/EB, Euratomas dėl Protokolo dėl Teisingumo Teismo statuto I priedo 3 straipsnio 3 dalyje numatyto komiteto veiklos taisyklių priedo 3 punkte numatyta, kad Taryba skiria komiteto pirmininką;

                     (3)

                     šios nuostatos turėtų būti taikomos,

               PRIĖMĖ ŠĮ SPRENDIMĄ:

            1 straipsnis
            Šie asmenys skiriami Protokolo dėl Europos Sąjungos Teisingumo Teismo statuto I priedo 3 straipsnio 3 dalyje numatyto komiteto nariais ketverių metų laikotarpiui nuo 2012 m. lapkričio 10 d.:

                        Pernilla LINDH, pirmininkė

                        Pranas KŪRIS

                        Ján MAZÁK

                        Jörg PIRRUNG

                        Mihalis VILARAS

                        Roel BEKKER

                        Elena Simina TĂNĂSESCU.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Liuksemburge 2013 m. balandžio 22 d.

                  Tarybos vardu

                  Pirmininkas

               E. GILMORE

            (1)  OL L 21, 2005 1 25, p. 13.


title: 2009/488/EB,Euratomas: 2009 m. birželio 11 d. Komisijos sprendimas dėl Europos Komisijos ir Europos branduolinių tyrimų organizacijos (CERN) susitarimo memorandumo pasirašymo (Tekstas svarbus EEE)

text:
24.6.2009

               LT

               Europos Sąjungos oficialusis leidinys

               L 161/13

         KOMISIJOS SPRENDIMAS
   2009 m. birželio 11 d.
   dėl Europos Komisijos ir Europos branduolinių tyrimų organizacijos (CERN) susitarimo memorandumo pasirašymo
   (Tekstas svarbus EEE)
   (2009/488/EB, Euratomas)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį ir į Europos atominės energijos bendrijos steigimo sutartį,
   kadangi:

               (1)

               1994 m. spalio 10 d. Europos bendrija ir Europos branduolinių tyrimų organizacija (CERN) pasirašė administracinį susitarimą.

               (2)

               Per tiriamąsias diskusijas pabrėžta, kad atsižvelgiant į naujausius pokyčius Europos mokslinių tyrimų erdvėje (EMTE), Komisijai reikėtų sustiprinti ir pagerinti bendradarbiavimą su CERN.

               (3)

               Atitinkamai pagal naują susitarimą parengtas susitarimo memorandumas dėl sustiprinto bendradarbiavimo vykdant bendrą veiklą, kad būtų konsoliduota ir toliau vystoma EMTE ir įgyvendinama ir tęsiama Europos dalelių fizikos strategiją; taip pat dėl konsultacijų ir informacijos mainų abiem šalims svarbiais klausimais, visų pirma susijusiais su Europos mokslinių tyrimų erdvės konsolidavimu ir tolesniu vystymu ir su Europos dalelių fizikos strategijos įgyvendinimu, įskaitant pastarajam reikalingus ryšius su CERN narėmis, kurios nėra valstybės narės.

               (4)

               Komisijai suteikta nuolatinė teisė dalyvauti CERN tarybos Europos strategijos posėdžiuose ir juose pasisakyti, o Europos Bendrijoms paliekamas galioti 1985 m. suteiktas stebėtojų CERN taryboje statusas (1).

               (5)

               Šis susitarimo memorandumas neturi jokio finansinio poveikio ir nesukelia jokių teisinių įsipareigojimų,

         NUSPRENDĖ:
   1 straipsnis
   Priede pateiktas Europos Komisijos ir Europos branduolinių tyrimų organizacijos (CERN) susitarimo memorandumas yra patvirtintas. Atitinkamai juo bus pakeista 1994 m. spalio 10 d. nustatyta administracinė tvarka.
   2 straipsnis
   Europos Komisijos ir Europos branduolinių tyrimų organizacijos (CERN) susitarimo memorandumą Komisijos vardu pasirašo už mokslą ir mokslinius tyrimus atsakingas Komisijos narys Janez Potočnik.

      Priimta Briuselyje 2009 m. birželio 11 d.

            Komisijos vardu

         Janez POTOČNIK

            Komisijos narys

      (1)  1985 m. birželio 27–28 d. CERN tarybos sprendimas.
   PRIEDAS

      EUROPOS KOMISIJOS
      ir Europos branduolinių tyrimų organizacijos susitarimo memorandumas
      Europos Komisija, toliau – Komisija, ir Europos branduolinių tyrimų organizacija, Ženevoje, Šveicarijoje įsikūrusi tarpvyriausybinė organizacija, toliau – CERN, toliau kartu – abi šalys;
      ATSIŽVELGDAMOS Į:

                  —

                  Europos bendrijos steigimo sutartį ir į Europos atominės energijos bendrijos steigimo sutartį, kuria skatinamas bendradarbiavimas su trečiosiomis šalimis ir tarptautinėmis organizacijomis mokslinių tyrimų, technologijų plėtros ir demonstravimo srityse;

                  —

                  1953 m. liepos 1 d. Konvenciją dėl Europos branduolinių tyrimų organizacijos įkūrimo, su 1971 m. liepos 1 d. padarytais pakeitimais, toliau – konvencija, visų pirma į jos II straipsnį, kuriame konvencijos signatarės įgaliojo CERN vykdyti Europos valstybių bendradarbiavimą (įskaitant tarptautinį bendradarbiavimą) pagrindiniuose dalelių fizikos, kuri yra materijos pagrindines sudedamąsias dalis ir jas veikiančias jėgas tirianti fizikos šaka, tyrimuose;

                  —

                  Europos Bendrijos mokslinių tyrimų, technologijų plėtros ir demonstravimo veiklos pagrindų programas;

                  —

                  2007 m. žaliąją knygą „Europos mokslinių tyrimų erdvė. Naujos perspektyvos“ (1), kurioje kviečiama aktyviau bendradarbiauti ir stiprinti partnerystes su tarpvalstybinėmis mokslinių tyrimų organizacijomis, pavyzdžiui, CERN (2), visų pirma dėl tyrimų programavimo, tyrėjų mokymo ir mobilumo, tyrimų infrastruktūrų, intelektualinės nuosavybės ir tarptautinio bendradarbiavimo;

                  —

                  2006 m. liepos 14 d. vienbalsiai priimtą Europos dalelių fizikos strategiją,

                              —

                              kurioje CERN taryba (3) apibrėžia, atnaujina Europos mokslinių tyrimų strategiją ir ją tęsia greitintuvų naudojimu pagrįstoje dalelių fizikoje ir dalelių fizikoje be greitintuvų, įskaitant valstybių narių, kurios dalyvauja CERN, atstovavimą diskusijose su kitomis šalimis ir pasaulio regionais dėl, inter alia, dalelių fizikos tyrimų infrastruktūrų,

                              —

                              ir kurioje pripažįstamas poreikis sustiprinti CERN ir Europos Sąjungos santykius su pirmiau minėta strategija susijusiais klausimais;

                  —

                  naujas organizacines struktūras, kurias CERN taryba patvirtino 2007 m. rugsėjo mėn. ir 2008 m. kovo mėn., siekiant apibrėžti, atnaujinti ir tęsti Europos strategiją (CERN/2732/rev ir CERN/2779), kurios apima CERN tarybos specialiuosius Europos strategijos posėdžius;

            PRIPAŽINDAMOS
      abiejų šalių atitinkamus įsipareigojimus pirmiau nurodytose abipusiai stiprinamose srityse,
      NUSPRENDĖ, KAD:

                  1.

                  Abi šalys, tinkamai atsižvelgdamos į savo kompetenciją, bendradarbiaus vienijant ir toliau plečiant Europos mokslinių tyrimų erdvę, visų pirma kai tai susiję su tyrimų programavimu, tyrėjų mokymu ir mobilumu, tyrimų infrastruktūromis, intelektualinės nuosavybės ir tarptautinio bendradarbiavimo valdymu. Šiuo tikslu jos gali vykdyti bendrą veiklą.

                  2.

                  Abi šalys, tinkamai atsižvelgdamos į savo kompetenciją, bendradarbiaus įgyvendinant ir plėtojant Europos dalelių fizikos strategiją. Šiuo tikslu jos gali vykdyti bendrą veiklą.

                  3.

                  Abi šalys, tinkamai atsižvelgdamos į savo kompetencijas, institucinę sandarą ir veiklos struktūras, atitinkamai konsultuosis abiem šalims svarbiais klausimais, visų pirma susijusiais su Europos mokslinių tyrimų erdvės konsolidavimu ir tolesniu vystymu ir Europos dalelių fizikos strategijos įgyvendinimu, įskaitant pastarajam reikalingus ryšius su CERN narėmis, kurios nėra valstybės narės.

                  4.

                  CERN taryba, laikydamasi savo nustatytos tvarkos, suteiks Komisijai nuolatinį įgaliojimą dalyvauti Europos strategijos posėdžiuose ir juose pasisakyti.

                  5.

                  Europos Bendrijoms bus paliktas galioti 1985 m. suteiktas stebėtojų CERN taryboje statusas (4).

                  6.

                  Komisija suteiks teisę CERN skirti kandidatus galimai narystei atitinkamose ekspertų ir konsultavimo institucijose. Šiuos ekspertus skirs Komisija, laikydamasi vidaus taisyklių ir tvarkos.

                  7.

                  Abi šalys įsteigs ryšių palaikymo centrus ir mechanizmus, siekdamos šiame susitarimo memorandume numatyto tikslo.

                  8.

                  Abi šalys susitiks kasmet, kad įvertintų pažangą ir galbūt aptartų tolesnius dvišalio bendradarbiavimo gerinimo būdus, įskaitant bendrą veiklą, arba ištirtų sinergijos galimybes.

                  9.

                  Abi šalys susitars dėl klausimų, susijusių su šio susitarimo memorandumo interpretavimu ir įgyvendinimu.

                  10.

                  1994 m. spalio 10 d. administracinis susitarimas bus pakeistas šiuo susitarimo memorandumu.

         Sudaryta dviem egzemplioriais Briuselyje 2009 m. birželio 17 d.

               CERN vardu

            Torsten ÅKESSON

               CERN tarybos pirmininkas

            Rolf-Dieter HEUER

               CERN generalinis direktorius

               Europos Komisijos vardu

            Janez POTOČNIK

               Komisijos narys

      (1)  Žaliojoje knygoje dėl Europos mokslinių tyrimų erdvės kalbama apie Komisijos žaliąją knygą „Europos mokslinių tyrimų erdvė. Naujos perspektyvos“, priimtą 2007 m. balandžio 4 d., (COM(2007) 161 galutinis).

      (2)  Komisija ir CERN pasirašė administracinį susitarimą 1994 m. spalio 10 d.

      (3)  CERN taryba – CERN sprendimų priėmimo organas, nustatantis organizacijos politiką moksliniais, techniniais ir administraciniais klausimais (Konvencijos V straipsnis).

      (4)  Europos Bendrijoms stebėtojos CERN taryboje statusas suteiktas pastarosios sprendimu 1985 m. birželio 27–28 d.


title: 2010/464/CFSP: 2010 m. rugpjūčio 6 d. Tarybos sprendimas 2010/464/BUSP dėl Europos Sąjungos ir Ugandos Respublikos susitarimo dėl Europos Sąjungos vadovaujamų pajėgų statuso Ugandoje pasirašymo ir sudarymo

text:
24.8.2010

               LT

               Europos Sąjungos oficialusis leidinys

               L 221/1

         TARYBOS SPRENDIMAS 2010/464/BUSP
   2010 m. rugpjūčio 6 d.
   dėl Europos Sąjungos ir Ugandos Respublikos susitarimo dėl Europos Sąjungos vadovaujamų pajėgų statuso Ugandoje pasirašymo ir sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį (toliau – ES sutartis), ypač į jos 37 straipsnį, ir į Sutartį dėl Europos Sąjungos veikimo (toliau – Sutartis dėl ES veikimo), ypač į jos 218 straipsnio 5 dalį ir 6 dalies pirmą pastraipą,
   atsižvelgdama į Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymą,
   kadangi:

               (1)

               2010 m. vasario 15 d. Taryba priėmė Sprendimą 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo (1) (EUTM Somalia).

               (2)

               To sprendimo 9 straipsnyje numatyta, kad ES vadovaujamų padalinių ir personalo statusas, įskaitant privilegijas, imunitetus ir kitas garantijas, kurios būtinos jų misijai įvykdyti ir sklandžiai veikti, gali būti nustatomas susitarime, kuris sudaromas vadovaujantis ES sutarties 37 straipsniu ir Sutarties dėl ES veikimo 218 straipsnio 3 dalyje nustatyta tvarka.

               (3)

               2010 m. kovo 11 d. Tarybai suteikus įgaliojimus, vyriausiasis įgaliotinis, kuriam padėjo Tarybos Generalinis sekretoriatas, derėjosi dėl Europos Sąjungos ir Ugandos Respublikos susitarimo dėl Europos Sąjungos vadovaujamų pajėgų statuso Ugandoje (toliau – Susitarimas).

               (4)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Ugandos Respublikos susitarimas dėl Europos Sąjungos vadovaujamų pajėgų statuso Ugandoje patvirtinamas Sąjungos vardu.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 6 d.

            Tarybos vardu

            Pirmininkas

         S. VANACKERE

      (1)  OL L 44, 2010 2 19, p. 16.
    ---documentbreak---

               24.8.2010

               LT

               Europos Sąjungos oficialusis leidinys

               L 221/2

         VERTIMAS
   Europos Sąjungos ir Ugandos Respublikos
   SUSITARIMAS
   dėl Europos Sąjungos vadovaujamų pajėgų statuso Ugandoje
   EUROPOS SĄJUNGA,
   toliau – Sąjunga
   ir
   UGANDOS RESPUBLIKA,
   toliau – priimančioji valstybė,
   kita šalis,
   toliau abi kartu – Šalys,
   ATSIŽVELGDAMOS Į:
   tai, kad 2009 m. lapkričio 30 d. priimtoje Rezoliucijoje 1897 (2009) dėl padėties Somalyje Jungtinių Tautų Saugumo Taryba (JT ST) priminė savo ankstesnes rezoliucijas, kuriomis reiškiama parama Somaliui, ir dar kartą patvirtino, jog gerbia Somalio suverenumą, teritorinį vientisumą, politinę nepriklausomybę ir vienybę,
   tai, kad JT ST dar pabrėžė, jog ilgalaikiam Somalio saugumui užtikrinti svarbu, kad Pereinamojo laikotarpio federalinė Vyriausybė (PFV) veiksmingai vystytų nacionalines saugumo pajėgas ir Somalio policijos pajėgas laikydamasi Džibučio susitarimo ir vadovaudamasi nacionaline saugumo strategija,
   2010 m. sausio 5 d. laišką, kuriame priimančiosios valstybės gynybos ministras palankiai įvertino numatomą Sąjungos misiją Somalio saugumo sektoriui remti ir pakvietė Sąjungą bent vienerius metus dalyvauti priimančiojoje valstybėje organizuojamame Somalio saugumo pajėgų mokyme,
   2010 m. vasario 15 d. Tarybos sprendimą 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo (1),
   tai, kad ši misija nėra vykdomoji misija ir ją vykdant nesuteikta teisės taikyti prievartines priemones negavus priimančiosios valstybės sutikimo,
   tai, kad šis Susitarimas nepažeis Šalių teisių ir įsipareigojimų pagal tarptautinius susitarimus ir kitus tarptautinių teismų ir arbitražų steigimo dokumentus, įskaitant Tarptautinio baudžiamojo teismo statutą,
   SUSITARĖ:
   1 straipsnis
   Taikymo sritis ir terminų apibrėžtys
   1.   Šis Susitarimas taikomas Europos Sąjungos vadovaujamai misijai Ugandoje (toliau – EUTM Somalia) ir jos personalui.
   2.   Šis Susitarimas taikomas tik priimančiosios valstybės teritorijoje.
   3.   Šiame Susitarime:
   a)   EUTM Somalia– ES misijos štabai ir nacionaliniai kontingentai, prisidedantys prie misijos, jų įranga ir transporto priemonės;
   b)   misija– EUTM Somalia paruošimas, įsteigimas, vykdymas ir rėmimas;
   c)   ES misijos vadas– veiksmų vadas;
   d)   ES misijos štabai– kariniai štabai ir jų junginiai, nepriklausomai nuo jų vietos, kurie yra pavaldūs ES kariniams vadams, vadovaujantiems karinei misijai ar vykdantiems jos priežiūrą;
   e)   nacionaliniai kontingentai– Sąjungos valstybėms narėms ir kitoms misijoje dalyvaujančioms valstybėms priklausantys vienetai ir junginiai;
   f)   EUTM Somalia personalas– EUTM Somalia priskirtas civilinis ir karinis personalas, taip pat personalas, dislokuotas misijai parengti, bei personalas, atliekantis su misija susijusią siunčiančiosios valstybės ar Sąjungos institucijos misiją, esantis, jeigu šiame Susitarime nenumatyta kitaip, priimančiosios valstybės teritorijoje, išskyrus vietoje įdarbintą personalą bei tarptautinių komercinių rangovų įdarbintą personalą;
   g)   vietoje įdarbintas personalas– priimančiosios valstybės pilietybę turintys arba nuolat joje gyvenantys personalo nariai;
   h)   infrastruktūra– visos patalpos, būstai ir žemė, reikalingi EUTM Somalia ir EUTM Somalia personalui;
   i)   siunčiančioji valstybė– valstybė, EUTM Somalia suteikianti nacionalinį kontingentą, įskaitant misijoje dalyvaujančias Sąjungos valstybes nares ir trečiąsias valstybes;
   j)   priimančioji valstybė– Ugandos Respublika;
   k)   oficiali korespondencija– visa su misija ir jos funkcijomis susijusi korespondencija.
   2 straipsnis
   Bendrosios nuostatos
   1.   EUTM Somalia ir EUTM Somalia personalas laikosi priimančiosios valstybės įstatymų ir kitų teisės aktų bei nesiima veiksmų ar veiklos, kurie nesuderinami su misijos tikslais.
   2.   EUTM Somalia reguliariai informuoja priimančiosios valstybės Vyriausybę apie priimančiosios valstybės teritorijoje dislokuotų EUTM Somalia personalo narių skaičių.
   3 straipsnis
   Identifikavimas
   1.   EUTM Somalia personalo nariai visą laiką turi nešiotis pasus ar karinius bilietus.
   2.   EUTM Somalia automobiliai, orlaiviai ir kitos transporto priemonės aiškiai paženklinamos EUTM Somalia skiriamaisiais ženklais ir (arba) registracijos numeriais, apie kuriuos informuojamos atitinkamos priimančiosios valstybės institucijos.
   3.   EUTM Somalia turi teisę savo infrastruktūroje, automobiliuose ir kitose transporto priemonėse iškelti Sąjungos vėliavą bei juos paženklinti kariniais skiriamaisiais ženklais, pavadinimais ir oficialiais simboliais. EUTM Somalia personalo narių uniformos aiškiai paženklinamos EUTM Somalia emblema. Nacionalines vėliavas ar misijoje dalyvaujančių nacionalinių kontingentų skiriamuosius ženklus galima naudoti EUTM Somalia infrastruktūroje, ant automobilių ir kitų transporto priemonių ES misijos vado sprendimu.
   4 straipsnis
   Sienų kirtimas ir judėjimas priimančiosios valstybės teritorijoje
   1.   EUTM Somalia personalo nariai atvyksta į priimančiosios valstybės teritoriją tik pateikę 3 straipsnio 1 dalyje numatytus dokumentus arba, jeigu atvykstama pirmą kartą, EUTM Somalia išduotą asmeninį ar kolektyvinį judėjimo įsakymą. Jiems atvykstant į priimančiosios valstybės teritoriją, išvykstant iš jos ar esant joje netaikomos vizų taisyklės, o priimančioji valstybė EUTM Somalia personalui sudaro palankesnes sąlygas imigracinio tikrinimo ir muitinės kontrolės reikalavimų taikymo srityje.
   2.   EUTM Somalia personalo nariams netaikomos priimančiosios valstybės taisyklės, reglamentuojančios užsieniečių registravimą ir kontrolę, tačiau jiems nesuteikiama teisė nuolat būti ar gyventi priimančiosios valstybės teritorijoje.
   3.   Priimančiajai valstybei informavimo tikslais pateikiamas bendras į jos teritoriją įvežamos EUTM Somalia įrangos sąrašas. Ši įranga paženklinama EUTM Somalia skiriamaisiais ženklais. Šios procedūros pakanka, kad būtų įvykdyti visi muitinės ir tikrinimo reikalavimai.
   4.   EUTM Somalia personalo nariai priimančiosios valstybės teritorijoje gali vairuoti motorines transporto priemones ir naudoti orlaivius, jeigu jie atitinkamai turi galiojančius nacionalinius, tarptautinius ar karinius vairuotojo pažymėjimus ar piloto pažymėjimus.
   5.   Misijos tikslais priimančioji valstybė suteikia EUTM Somalia ir EUTM Somalia personalo nariams judėjimo laisvę ir laisvę keliauti jos teritorijoje, įskaitant jos oro erdvę.
   6.   Šioje misijoje EUTM Somalia ir transporto priemonės, kurios jai suteiktos, gali naudotis viešaisiais keliais, tiltais, keltais ir oro uostais nemokėdamos muitų, rinkliavų, kelių mokesčių, mokesčių ir panašaus pobūdžio privalomųjų mokėjimų. EUTM Somalia neatleidžiamos nuo pagrįstų privalomųjų mokėjimų už prašomas ir suteiktas paslaugas pagal tokias sąlygas, kurios taikomos paslaugoms, teikiamoms priimančiosios valstybės ginkluotosioms pajėgoms.
   5 straipsnis
   Priimančiosios valstybės suteikiamos EUTM Somalia privilegijos ir imunitetai
   1.   EUTM Somalia infrastruktūra turi neliečiamybę. Priimančiosios valstybės atstovai negali į ją įeiti be ES misijos vado sutikimo.
   2.   EUTM Somalia infrastruktūrai, joje esantiems baldams ir kitam turtui bei jos transporto priemonėms negali būti taikoma krata, rekvizavimas, areštas ar sunaikinimas.
   3.   EUTM Somalia, jos nuosavybei ir turtui, kur jie bebūtų ir kas juos turėtų, jeigu EUTM Somalia tinkamai suteikė leidimą, taikomas imunitetas nuo bet kokių teisinių procesinių veiksmų.
   4.   EUTM Somalia archyvai ir dokumentai turi neliečiamybę bet kuriuo metu, kur jie bebūtų.
   5.   Oficiali EUTM Somalia korespondencija turi neliečiamybę.
   6.   Priimančiojoje valstybėje EUTM Somalia atleidžiama nuo visų mokesčių ar panašaus pobūdžio privalomųjų mokėjimų už įsigytas ir importuojamas prekes, suteiktas paslaugas ir naudojamą infrastruktūrą, kuriomis EUTM Somalia naudojasi misijos tikslais. EUTM Somalia tiekėjai ar rangovai taip pat atleidžiami nuo tų mokesčių ar panašaus pobūdžio privalomųjų mokėjimų už prekes, paslaugas ir naudojamą infrastruktūrą, kurias jie tiekia ar suteikia EUTM Somalia. EUTM Somalia neatleidžiama nuo mokesčių ar privalomųjų mokėjimų, mokamų už užsakytas ir suteiktas paslaugas.
   7.   Priimančioji valstybė leidžia įvežti prekes misijos tikslams ir atleidžia nuo visų muitų, rinkliavų, kelių mokesčių, mokesčių ir panašaus pobūdžio privalomųjų mokėjimų, išskyrus mokesčius už sandėliavimą, pervežimą ir kitas užsakytas ir suteiktas paslaugas.
   6 straipsnis
   Priimančiosios valstybės suteikiamos EUTM Somalia personalo narių privilegijos ir imunitetai
   1.   EUTM Somalia personalo narių negalima suimti ar sulaikyti.
   2.   EUTM Somalia personalo narių dokumentai, korespondencija ir nuosavybė turi neliečiamybę, išskyrus tuos atvejus, kai taikomos pagal 6 dalį leidžiamos vykdymo priemonės.
   3.   EUTM Somalia personalo nariai bet kuriomis aplinkybėmis turi imunitetą priimančiosios valstybės baudžiamosios jurisdikcijos atžvilgiu.
   EUTM Somalia personalo narių imunitetą baudžiamosios jurisdikcijos atžvilgiu atitinkamais atvejais gali panaikinti siunčiančioji valstybė ar atitinkama Sąjungos institucija. Apie tokį panaikinimą visada turi būti pareikšta raštu.
   EUTM Somalia personalo narių imunitetas nuo priimančiosios valstybės jurisdikcijos nepanaikina atitinkamos siunčiančiosios valstybės jurisdikcijos jų atžvilgiu. Jeigu EUTM Somalia personalo nariui pateikiami kaltinimai baudžiamojoje byloje, siunčiančioji valstybė informuoja priimančiąją valstybę apie teismo proceso, kuris pradedamas dėl tariamo nusikaltimo padarymo, rezultatus.
   4.   EUTM Somalia personalo nariai turi imunitetą priimančiosios valstybės civilinės ir administracinės jurisdikcijos atžvilgiu dėl visko, kas jų pasakyta ar parašyta ir dėl visų veiksmų, padarytų atliekant oficialias funkcijas. Jeigu prieš EUTM Somalia personalo narius pradedama civilinė byla priimančiosios valstybės teisme, apie tai nedelsiant pranešama ES misijos vadui ir siunčiančiosios valstybės kompetentingai institucijai ar Sąjungos institucijai. ES misijos vadas ir siunčiančiosios valstybės kompetentinga institucija ar Sąjungos institucija prieš civilinės bylos nagrinėjimo pradžią teismui patvirtina, kad atitinkamą veiksmą EUTM Somalia personalo nariai padarė atlikdami oficialias funkcijas.
   Jeigu veiksmas buvo padarytas atliekant oficialias funkcijas, civilinė byla nepradedama ir taikomos 15 straipsnio nuostatos. Jeigu veiksmas buvo padarytas neatliekant oficialių funkcijų, galima tęsti civilinės bylos nagrinėjimą. ES misijos vado ir siunčiančiosios valstybės kompetentingos institucijos ar Sąjungos institucijos patvirtinimas yra įpareigojantis priimančiosios valstybės jurisdikcijos atžvilgiu; jo negalima užginčyti.
   EUTM Somalia personalo narių pradėta civilinė byla kliudo jiems remtis imunitetu jurisdikcijos atžvilgiu dėl priešieškinio, tiesiogiai susijusio su pagrindiniu ieškiniu.
   5.   EUTM Somalia personalo nariai neprivalo duoti liudytojo parodymus.
   EUTM Somalia ir siunčiančioji valstybė gali teikti liudytojų parodymus ar EUTM Somalia personalo narių raštiškus parodymus prisiekus apie nusikaltimus, kuriuos jie matė Somalio saugumo pajėgų mokymo Ugandoje metu.
   6.   EUTM Somalia personalo nariams negalima taikyti jokių vykdymo priemonių, išskyrus tuos atvejus, kai jiems iškeliama su oficialiomis funkcijomis nesusijusi civilinė byla. Kai ES misijos vadas patvirtina, kad EUTM Somalia personalo narių nuosavybė yra reikalinga oficialioms funkcijoms atlikti, ji negali būti konfiskuojama vykdant teismo sprendimą, sprendimą ar nutartį. Civilinėse bylose netaikomi jokie apribojimai EUTM Somalia personalo narių asmens laisvei ar kitos suvaržymo priemonės.
   7.   EUTM Somalia personalo narių EUTM Somalia suteiktoms paslaugoms netaikomos socialinės apsaugos nuostatos, kurios gali galioti priimančiojoje valstybėje.
   8.   EUTM Somalia personalo narių tarnybinės pajamos ir atlyginimai, kuriuos jiems moka EUTM Somalia arba siunčiančiosios valstybės, bei pajamos, gaunamos ne priimančiojoje valstybėje, neapmokestinamos priimančiosios valstybės mokesčiais.
   9.   Priimančioji valstybė, laikydamasi tų įstatymų ir kitų teisės aktų, kuriuos ji gali priimti, leidžia įvežti EUTM Somalia personalo narių asmeniniam naudojimui skirtus daiktus ir atleidžia nuo visų muitų, netiesioginių ir tiesioginių mokesčių, akcizo mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.
   EUTM Somalia personalo narių asmeninis bagažas tikrinamas tik dalyvaujant atitinkamam EUTM Somalia personalo nariui arba EUTM Somalia įgaliotajam atstovui.
   7 straipsnis
   Vietoje įdarbintas personalas
   Vietoje įdarbintas personalas naudojasi privilegijomis ir imunitetais tik tiek, kiek tai leidžia priimančioji valstybė. Tačiau priimančioji valstybė naudojasi jurisdikcija to personalo atžvilgiu pernelyg nekliudydama vykdyti misijos funkcijas.
   8 straipsnis
   Baudžiamoji jurisdikcija
   Siunčiančiosios valstybės kompetentingos institucijos turi teisę priimančiosios valstybės teritorijoje pagal atitinkamą siunčiančiosios valstybės teisę viso EUTM Somalia personalo atžvilgiu naudotis baudžiamąja jurisdikcija ir taikyti drausmines priemones, suteiktas pagal siunčiančiosios valstybės teisę.
   9 straipsnis
   Uniforma ir ginklai
   1.   Uniformos nešiojimas reglamentuojamas ES misijos vado priimtose taisyklėse.
   2.   EUTM Somalia karinio personalo nariai gali nešiotis ginklus ir amuniciją, jeigu jie yra įgalioti tai daryti pagal jiems duotus nurodymus, apie kuriuos pranešama priimančiajai valstybei.
   10 straipsnis
   Priimančiosios valstybės parama ir sutarčių sudarymas
   1.   Priimančioji valstybė sutinka padėti EUTM Somalia surasti tinkamą infrastruktūrą, jei to buvo paprašyta.
   2.   Priimančioji valstybė nemokamai suteikia jai priklausančią infrastruktūrą, jeigu šios infrastruktūros prašoma EUTM Somalia administracinės ir su operacijos vykdymu susijusios veiklos vykdymui.
   3.   Atsižvelgdama į turimas priemones ir galimybes priimančioji valstybė padeda rengti, įsteigti, vykdyti ir remti misiją. Priimančiosios valstybės pagalba ir parama misijai teikiama tokiomis pačiomis sąlygomis, kaip ir priimančiosios valstybės ginkluotosioms pajėgoms teikiama pagalba ir parama.
   4.   Priimančiojoje valstybėje EUTM Somalia sudarytoms sutartims taikytina teisė nustatoma sutartimi.
   5.   Sutartyje galima numatyti, kad 15 straipsnio 3 ir 4 dalyse nurodyta ginčų sprendimo tvarka taikoma ginčams, kylantiems dėl sutarties taikymo.
   6.   Priimančioji valstybė sudaro palankias sąlygas sutartims, kurias misijos tikslais EUTM Somalia sudaro su komerciniais subjektais, įgyvendinti.
   11 straipsnis
   Infrastruktūros keitimas
   1.   EUTM Somalia turi teisę statyti, keisti infrastruktūrą arba daryti kitus jos pakeitimus, jei to prašoma dėl su jų operacijos vykdymu susijusių reikalavimų.
   2.   Priimančioji valstybė nereikalauja iš EUTM Somalia jokios kompensacijos už tokias statybas ar keitimus.
   3.   Prieš EUTM Somalia pasitraukiant, atitinkamai atvejais ES misijos vadas prireikus pradės derybas dėl susitarimo pagal 18 straipsnį siekiant nustatyti pagrįstą nekilnojamos ir (arba) kilnojamos infrastruktūros, įgytos ar gerintos EUTM Somalia lėšomis, kuri liks EUTM Somalia pasitraukus, likutinę vertę. Jeigu EUTM Somalia keičia kita misija, priimančioji valstybė šiai kitai misijai nemokamai suteikia infrastruktūrą.
   12 straipsnis
   EUTM Somalia personalo narių mirties atvejai
   1.   ES misijos vadas turi teisę pasirūpinti visais reikalingais formalumais dėl EUTM Somalia personalo nario palaikų ir asmeninės velionio nuosavybės pargabenimo į tėvynę bei juos sutvarkyti.
   2.   EUTM Somalia personalo nario mirties atveju autopsija atliekama tik gavus atitinkamos mirusiojo asmens pilietybės valstybės sutikimą arba dalyvaujant EUTM Somalia ir (arba) atitinkamos mirusiojo asmens pilietybės valstybės atstovui.
   3.   Priimančioji valstybė ir EUTM Somalia visapusiškai bendradarbiauja siekdamos kuo anksčiau pargabenti EUTM Somalia personalo nario palaikus į tėvynę.
   13 straipsnis
   EUTM Somalia saugumas ir karo policija
   1.   Priimančioji valstybė imasi visų tinkamų priemonių, kad užtikrintų EUTM Somalia ir jos personalo saugumą ir apsaugą, įskaitant priemones, kurios būtinos apsaugoti jos infrastruktūrai nuo užpuolimo ar įsibrovimo iš išorės.
   2.   Tvarkos palaikymui EUTM Somalia infrastruktūroje ES misijos vadas gali įsteigti karo policijos padalinį.
   3.   Karo policijos padalinys, konsultuodamasis ir bendradarbiaudamas su priimančiosios valstybės karo policija arba policija, gali veikti ir už EUTM Somalia infrastruktūros ribų, kad būtų užtikrintas tvarkos ir EUTM Somalia personalo drausmės palaikymas.
   14 straipsnis
   Ryšių palaikymo priemonės
   1.   EUTM Somalia gali įrengti ir naudotis radijo dažnių siuntimo ir priėmimo stotimis bei palydovinėmis sistemomis. Siekdamos išvengti konfliktų dėl atitinkamų dažnių naudojimo, jos bendradarbiauja su priimančiosios valstybės kompetentingos institucijomis. Priimančioji valstybė suteikia nemokamą prieigą prie dažnių spektro.
   2.   EUTM Somalia misijos tikslais turi teisę be jokių apribojimų naudotis radijo (įskaitant palydovinį, mobilųjį ir portatyvinį radiją), telefono, telegrafo ir faksimiliniu ryšiu bei kitomis priemonėmis, taip pat teisę sumontuoti įrangą, būtiną tokių ryšių palaikymui EUTM SOMALIA infrastruktūroje arba tarp EUTM Somalia infrastruktūrų, įskaitant kabelių ir antžeminių linijų tiesimą.
   3.   Jai priklausančioje infrastruktūroje EUTM Somalia turi teisę pasirūpinti būtinomis priemonėmis dėl pašto, kuris adresuotas EUTM Somalia ir (arba) jos personalui ir kurį siunčia EUTM Somalia ir (arba) jos personalas, perdavimo.
   15 straipsnis
   Ieškiniai mirties, sužalojimo, patirtos žalos ar praradimo atveju
   1.   EUTM Somalia ir EUTM Somalia personalas neatsako už žalą civilių gyventojų arba valdžios turtui, arba už tokio turto praradimą, jei tai buvo neišvengiama dėl su operacijos vykdymu susijusios veiklos arba jei tai atsitiko dėl veiklos, susijusios su visuomenės neramumais ar EUTM Somalia apsauga.
   2.   Siekiant taikiai išspręsti ginčą, ieškiniai dėl žalos civilių gyventojų arba valdžios turtui, arba dėl tokio turto praradimo, kuriems netaikoma 1 dalis, taip pat ieškiniai asmenų mirties arba sužalojimo atveju, arba dėl žalos EUTM Somalia turtui arba dėl tokio turto praradimo, persiunčiami EUTM Somalia per priimančiosios valstybės kompetentingas institucijas, jei tai yra priimančiosios valstybės fizinių ar juridinių asmenų iškelti ieškiniai, arba priimančiosios valstybės kompetentingoms institucijoms, jei tai yra ieškiniai, kuriuos iškėlė EUTM Somalia.
   3.   Nepavykus ginčo išspręsti taikiai, ieškinys perduodamas ieškinių nagrinėjimo komisijai, kurią vienodu pagrindu sudaro EUTM Somalia ir priimančiosios valstybės atstovai. Ginčas išsprendžiamas bendru susitarimu.
   4.   Tuo atveju, jei ieškinių nagrinėjimo komisija ginčo negali išspręsti:

               a)

               ginčą dėl ieškinių iki ne daugiau kaip 40 000 EUR diplomatinėmis priemonėmis sprendžia priimančiosios valstybės ir Sąjungos atstovai;

               b)

               ginčas dėl ieškinių, viršijančių a punkte nurodytą sumą, perduodamas arbitražui, kurio sprendimai yra privalomi.

         5.   Arbitražą sudaro trys arbitrai, kurių vieną skiria priimančioji valstybė narė, antrą - EUTM Somalia, o trečią - bendrai priimančioji valstybė ir EUTM Somalia. Tais atvejais, kai viena iš Šalių nepaskiria arbitro per dvejų mėnesių laikotarpį, arba kai priimančioji valstybė ir EUTM Somalia negali susitarti dėl trečiojo arbitro paskyrimo, tą arbitrą skiria Europos Sąjungos Teisingumo Teismo pirmininkas.
   6.   EUTM Somalia ir priimančiosios valstybės administracinės institucijos sudaro administracinį susitarimą siekdamos nustatyti ieškinių nagrinėjimo komisijos ir arbitražo įgaliojimus, šiose institucijose taikytiną tvarką ir ieškinių padavimo sąlygas.
   16 straipsnis
   Ryšiai ir ginčai
   1.   Visus klausimus, kylančius dėl šio Susitarimo taikymo arba su juo susijusius, bendrai svarsto EUTM Somalia ir priimančiosios valstybės kompetentingų institucijų atstovai.
   2.   Nepavykus iš anksto susitarti, ginčus dėl šio Susitarimo aiškinimo ar taikymo vien tik diplomatinėmis priemonėmis tarpusavyje sprendžia priimančiosios valstybės ir Sąjungos atstovai.
   17 straipsnis
   Kitos nuostatos
   1.   Šiame Susitarime darant nuorodą į EUTM Somalia ir EUTM Somalia personalo privilegijas, imunitetus ir teises, priimančiosios valstybės Vyriausybė yra atsakinga už jų įgyvendinimą ir vykdymą atitinkamų priimančiosios valstybės vietos valdžios institucijų vardu.
   2.   Nė viena šio Susitarimo nuostata nesiekiama arba negali būti aiškinama kaip leidžianti nukrypti nuo teisių, kurios gali būti suteiktos Sąjungos valstybei narei arba bet kuriai kitai valstybei, prisidedančiai prie EUTM Somalia pagal kitus susitarimus.
   18 straipsnis
   Įgyvendinimo susitarimai
   Taikant šį Susitarimą, su operacijos vykdymu susijusius, administracinius ir techninius klausimus galima reglamentuoti atskirais susitarimais, sudarytinais tarp ES misijos vado ir priimančiosios valstybės administracinės valdžios institucijų.
   19 straipsnis
   Įsigaliojimas ir nutraukimas
   1.   Šis Susitarimas įsigalioja jo pasirašymo dieną ir galioja iki paskutiniojo EUTM Somalia dalinio arba paskutiniųjų EUTM Somalia personalo narių išvykimo, apie kurį praneša EUTM Somalia.
   2.   Nepaisant 1 dalies, laikoma, kad 4 straipsnio 6 dalies, 5 straipsnio 1-3 dalių, 5 straipsnio 6 dalies, 5 straipsnio 7 dalies, 6 straipsnio 1 dalies, 6 straipsnio 3 dalies, 6 straipsnio 4 dalies, 6 straipsnio 6 dalies, 6 straipsnio 7–9 dalių, 10 straipsnio 2 dalies, 11 ir 15 straipsnių nuostatos taikomos nuo pirmųjų EUTM Somalia personalo narių dislokavimo datos, jeigu pastaroji data yra ankstesnė už šio Susitarimo įsigaliojimo datą.
   3.   Šis Susitarimas gali būti iš dalies keičiamas rašytiniu Šalių susitarimu.
   4.   Šio Susitarimo nutraukimas neturi įtakos teisėms ar įsipareigojimams, atsirandantiems vykdant šį Susitarimą iki tokio nutraukimo.

      Priimta Kampaloje 2010 m. rugpjūčio 12 d. dviem egzemplioriais anglų kalba.

            Europos Sąjungos vardu

         Vincent DE VISSCHER

            Ugandos Respublikos vardu

         Crispus KIYONGA

      (1)  OL L 44, 2010 2 19, p. 16.


title: 2011/219/ES: 2011 m. kovo 31 d. Tarybos sprendimas, kuriuo iš dalies keičiamas Sprendimas 2007/641/EB dėl konsultacijų su Fidžio Respublika pagal AKR ir EB partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo ir pratęsiamas jo taikymo laikotarpis

text:
7.4.2011

               LT

               Europos Sąjungos oficialusis leidinys

               L 93/2

         TARYBOS SPRENDIMAS
   2011 m. kovo 31 d.
   kuriuo iš dalies keičiamas Sprendimas 2007/641/EB dėl konsultacijų su Fidžio Respublika pagal AKR ir EB partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo ir pratęsiamas jo taikymo laikotarpis
   (2011/219/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1), su paskutiniais pakeitimais, padarytais 2010 m. birželio 22 d. Uagadugu (Burkina Fasas) (2) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1905/2006, nustatantį vystomojo bendradarbiavimo finansinę priemonę (4) (toliau – Vystomojo bendradarbiavimo priemonė), ypač į jo 37 straipsnį,
   atsižvelgdama į Europos Komisijos pasiūlymą,
   kadangi:

               (1)

               Tarybos sprendimas 2007/641/EB (5) dėl konsultacijų su Fidžio Respublika pagal AKR ir ES partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo priimtas siekiant įgyvendinti tinkamas priemones po to, kai buvo pažeisti esminiai AKR ir ES partnerystės susitarimo 9 straipsnyje nurodyti veiksniai ir Vystomojo bendradarbiavimo priemonės 3 straipsnyje nurodytos vertybės.

               (2)

               Tos priemonės pratęstos Tarybos sprendimu 2009/735/EB (6), o vėliau Tarybos sprendimais 2010/208/ES (7) ir 2010/589/ES (8), atsižvelgiant į tai, kad Fidžis ne tik vis dar turi įgyvendinti svarbius įsipareigojimus, susijusius su esminėmis AKR ir ES partnerystės susitarimo ir Vystomojo bendradarbiavimo priemonės nuostatomis, kuriems pritarė 2007 m. balandžio mėn. vykusių konsultacijų metu, tačiau padarė svarbių neigiamų su šiais įsipareigojimais susijusių veiksmų.

               (3)

               Sprendimas 2007/641/EB nustoja galioti 2011 m. kovo 31 d. Tikslinga pratęsti jo galiojimą ir atitinkamai atnaujinti atitinkamas jame pateiktas priemones,

         PRIĖMĖ ŠĮ SPRENDIMĄ:
   1 straipsnis
   Sprendimas 2007/641/EB iš dalies keičiamas taip:

               1)

               3 straipsnio antra pastraipa pakeičiama taip:
               „Jis nustoja galioti 2011 m. rugsėjo 30 d. Jis reguliariai bent kartą per šešis mėnesius peržiūrimas.“;

               2)

               Priedas pakeičiamas šio sprendimo priedu.

         2 straipsnis
   Šio sprendimo priede pateiktas laiškas adresuojamas Fidžio Respublikai.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 31 d.

            Tarybos vardu

            Pirmininkas

         VÖLNER P.

      (1)  OL L 317, 2000 12 15, p. 3.

      (2)  OL L 287, 2010 11 4, p. 3.

      (3)  OL L 317, 2000 12 15, p. 376.

      (4)  OL L 378, 2006 12 27, p. 41.

      (5)  OL L 260, 2007 10 5, p. 15.

      (6)  OL L 262, 2009 10 6, p. 43.

      (7)  OL L 89, 2010 4 9, p. 7.

      (8)  OL L 260, 2010 10 2, p. 10.

      PRIEDAS
      J.E. Ratu Epeli NAILATIKAU
      Fidžio Respublikos Prezidentui
      Suva
      Fidžio Respublika
      Jūsų Ekscelencija,
      Europos Sąjunga (ES) AKR ir ES partnerystės susitarimo 9 straipsnio ir Vystomojo bendradarbiavimo priemonės 3 straipsnio nuostatas laiko labai svarbiomis. AKR ir ES partnerystė grindžiama pagarba žmogaus teisėms, demokratijos ir teisinės valstybės principais, kurie yra esminės AKR ir ES partnerystės susitarimo nuostatos ir mūsų santykių pagrindas.
      2006 m. gruodžio 11 d. ES Taryba pasmerkė Fidžio Respublikoje (Fidžis) įvykdytą karinį perversmą.
      Remdamasi AKR ir ES partnerystės susitarimo 96 straipsniu ir atsižvelgdama į tai, kad 2006 m. gruodžio 5 d. įvykdytu kariniu perversmu buvo pažeistos esminės jo 9 straipsnio nuostatos, ES pakvietė Fidžį pradėti konsultacijas, kaip numatyta AKR ir ES partnerystės susitarime, siekdama nuodugniai išnagrinėti situaciją ir prireikus imtis priemonių jai ištaisyti.
      Oficiali šių konsultacijų dalis prasidėjo Briuselyje 2007 m. balandžio 18 d. ES teigiamai vertino tai, jog tuo metu laikinoji Vyriausybė patvirtino keletą esminių įsipareigojimų, susijusių su žmogaus teisėmis ir pagrindinėmis laisvėmis, pagarba demokratijos ir teisinės valstybės principams, kaip pažymima toliau, ir pasiūlė priemones jiems įgyvendinti.
      Deja, nuo tada įvyko keletas neigiamų pokyčių, ypač 2009 m. balandžio mėn., o tai reiškia, kad šiuo metu Fidžis pažeidžia nemažai savo įsipareigojimų. Tai ypač susiję su Konstitucijos panaikinimu, ilgam atidėtais parlamento rinkimais ir žmogaus teisių pažeidimais. Nors įgyvendinti įsipareigojimus gerokai vėluojama, dauguma tų įsipareigojimų tebėra labai aktualūs esant dabartinei padėčiai Fidžyje, todėl pridedami prie šio laiško. Kadangi Fidžis vienpusiškai nusprendė nepaisyti keleto svarbiausių įsipareigojimų, jis prarado vystymuisi skirtų lėšų.
      Tačiau, remdamasi partnerystės dvasia, kuri yra AKR ir ES partnerystės susitarimo pagrindas, ES išreiškia savo pasirengimą pradėti naujas oficialias konsultacijas, kai tik bus pakankamas pagrindas manyti, kad tokios konsultacijos gali duoti teigiamų rezultatų. 2009 m. liepos 1 d. laikinasis premjeras pateikė reformų ir demokratinės tvarkos atkūrimo planą. ES yra pasiruošusi pradėti dialogą dėl šio plano ir apsvarstyti, ar šis planas gali tapti naujų konsultacijų pagrindu. Todėl ES nusprendė pratęsti galiojančių tinkamų priemonių taikymą Fidžiui, kad būtų suteikta galimybė pradėti naujas konsultacijas. Kadangi kai kurios tinkamos priemonės yra nebeaktualios, buvo nuspręsta, kad užuot vienašališkai jas atnaujinusi, ES yra linkusi toliau išnagrinėti galimybes pradėti naujas konsultacijas su Fidžiu. Taigi labai svarbu, kad laikinoji Vyriausybė įsipareigotų palaikyti įtraukų politinį dialogą šalies viduje ir lanksčiai vertintų plano laikotarpį. Nors ES pozicija yra ir visada bus grindžiama AKR ir ES partnerystės susitarimo esminėmis nuostatomis ir pagrindiniais jo principais, ypač dėl esminės dialogo reikšmės ir abipusių įsipareigojimų vykdymo, pabrėžiama, kad ES nedaro jokių išankstinių išvadų dėl ateityje vyksiančių konsultacijų rezultatų.
      Jei po naujų konsultacijų Fidžis prisiims svarbių įsipareigojimų, ES yra pasirengusi greitai ir teigiama linkme peržiūrėti šias tinkamas priemones. Tačiau, jei padėtis Fidžyje nesikeis, jis toliau praras vystymuisi skirtas lėšas. Pažymėtina, kad ES, rengdama paskesnius sprendimus dėl lydinčiųjų priemonių Protokolo dėl cukraus šalims ir Fidžio nacionalinę orientacinę programą, susijusią su 10-uoju Europos plėtros fondu (EPF), atsižvelgs į pažangos, padarytos atkuriant konstitucinę tvarką, vertinimą.
      Kol naujos konsultacijos dar neįvyko, ES ragina Fidžį tęsti ir aktyviau palaikyti tvirtesnį politinį dialogą.
      Taikomos tokios tinkamos priemonės:

                  —

                  gali būti tęsiama humanitarinė pagalba ir tiesioginė parama pilietinei visuomenei,

                  —

                  gali būti tęsiama jau vykdoma bendradarbiavimo veikla, visų pirma pagal 8-ojo ir 9-ojo EPF programas,

                  —

                  gali būti vykdoma bendradarbiavimo veikla, kuri padėtų grįžti prie demokratijos ir pagerintų valdymą, išskyrus labai išskirtines aplinkybes,

                  —

                  gali būti tęsiamas cukraus reformos 2006 m. lydimųjų priemonių įgyvendinimas. 2007 m. birželio 19 d. Fidžis techniniu lygmeniu pasirašė finansavimo susitarimą. Pažymėtina, kad finansavimo susitarime numatyta sustabdymo sąlyga,

                  —

                  gali būti tęsiamas daugiametės cukraus reformos 2011–2013 m. lydimųjų priemonių orientacinės programos rengimas ir galimas pasirašymas,

                  —

                  šalies strategijos dokumento ir 10-ojo EPF nacionalinės orientacinės programos, apimančios orientacinį finansinį paketą, užbaigimas, pasirašymas techniniu lygmeniu ir įgyvendinimas bei galimas skatinamosios dalies, sudarančios 25 % finansinio paketo sumos, skyrimas priklausys nuo prisiimtų įsipareigojimų žmogaus teisių ir teisinės valstybės srityje laikymosi: visų pirma laikinoji Vyriausybė turi laikytis Konstitucijos, turi būti visiškai gerbiama teismų nepriklausomybė, o nepaprastosios padėties potvarkiai, vėl pradėti taikyti 2007 m. rugsėjo 6 d., turi būti panaikinti kuo greičiau; kaltinimai žmogaus teisių pažeidimu turi būti tiriami arba nagrinėjami Fidžio teisės aktais nustatytose instancijose laikantis teisės aktais nustatytų procedūrų; laikinoji Vyriausybė deda visas pastangas, kad būtų užkirstas kelias saugumo institucijų įbauginimo tikslu daromiems pareiškimams,

                  —

                  2007 m. asignavimai cukraus sektoriui lygūs nuliui,

                  —

                  2008 m. asignavimai cukraus sektoriui paskirti tik gavus įrodymų, kad pasirengimas rinkimams vyksta patikimai, laiku ir laikantis sutartų įsipareigojimų, visų pirma dėl gyventojų surašymo, naujo rinkimų apygardų nustatymo ir rinkimų reformos, laikantis Konstitucijos, taip pat kad imamasi priemonių rinkimų biuro veikimui užtikrinti, įskaitant rinkimų stebėtojo paskyrimą ne vėliau kaip 2007 m. rugsėjo 30 d., laikantis Konstitucijos. Šie 2008 m. asignavimai cukraus sektoriui panaikinti 2009 m. gruodžio 31 d.,

                  —

                  2009 m. asignavimai cukraus sektoriui panaikinti 2009 m. gegužės mėn., nes laikinoji Vyriausybė nusprendė atidėti parlamento rinkimus iki 2014 m. rugsėjo mėn.,

                  —

                  2010 m. asignavimai panaikinti prieš 2010 m. gegužės 1 d., nes nepadaryta demokratinio proceso kūrimo pažangos; tačiau atsižvelgiant į kritinę cukraus sektoriaus padėtį dalis asignavimų atidėta tiesioginei paramai gyventojams, kurie tiesiogiai priklauso nuo cukraus gamybos, siekiant sušvelninti neigiamus socialinius padarinius. Šias lėšas centralizuotai valdo ES atstovybė Suvoje, o ne Vyriausybė,

                  —

                  orientacinių asignavimų skyrimas pagal cukraus reformos 2011–2013 m. lydimųjų priemonių daugiametę programą priklausys nuo susitarimo per konsultacijų procesą; jeigu tokio susitarimo nebus pasiekta, bus svarstoma iš šių asignavimų skirti lėšas tik socialinių padarinių švelninimo priemonėms,

                  —

                  gali būti svarstoma skirti konkrečią paramą pasirengimui pagrindiniams įsipareigojimams ir jų įgyvendinimui, visų pirma remiant pasirengimą rinkimams ir (arba) jų organizavimą,

                  —

                  šios priemonės nedaro poveikio regioniniam bendradarbiavimui ir Fidžio dalyvavimui jame,

                  —

                  jei bus laiku įgyvendinti prisiimti įsipareigojimai, gali būti tęsiamas bendradarbiavimas su Europos investicijų banku ir Įmonių plėtojimo centru.

            Įsipareigojimų vykdymas bus stebimas vadovaujantis šio laiško priede nurodytomis sąlygomis, tuo tikslu palaikant reguliarų dialogą, veiksmingą bendradarbiavimą su vertinimo ir stebėjimo misijomis ir ataskaitų rengimą.
      Be to, ES tikisi visiško Fidžio bendradarbiavimo su Ramiojo vandenyno salų forumu, įgyvendinant Pripažintų ekspertų grupės rekomendacijas, patvirtintas 2007 m. kovo 16 d. Užsienio reikalų ministrų forumo posėdyje Vanuatu.
      ES ir toliau atidžiai stebės padėtį Fidžyje. Remiantis Kotonu susitarimo 8 straipsniu, su Fidžiu bus palaikomas tvirtesnis politinis dialogas, siekiant užtikrinti pagarbą žmogaus teisėms, demokratijos atkūrimą ir pagarbą teisinės valstybės principams iki tol, kol abi šalys nuspręs, kad tvirtesniu politiniu dialogu pasiektas jo tikslas.
      Jei laikinoji Vyriausybė sulėtintų arba nutrauktų įsipareigojimų įgyvendinimą, arba šis procesas pasuktų atgal, ES pasilieka teisę koreguoti tinkamas priemones.
      ES pabrėžia, kad Fidžio privilegijos bendradarbiaujant su ES priklauso nuo Kotonu susitarime įtvirtintų esminių nuostatų ir Vystomojo bendradarbiavimo priemonėje nustatytų principų laikymosi. Kad ES būtų įtikinta, jog laikinoji Vyriausybė yra visiškai pasiruošusi laikytis duotų įsipareigojimų, būtina sparti ir esminė pažanga įgyvendinant sutartus įsipareigojimus.
      Pagarbiai
      Priimta Briuselyje

            ES vardu

         PRIEDO PRIEDAS

            SU FIDŽIO RESPUBLIKA SUTARTI ĮSIPAREIGOJIMAI

         A.   Pagarba demokratijos principams

         Įsipareigojimas Nr. 1
         Laisvi ir sąžiningi parlamento rinkimai turi įvykti per 24 mėnesius nuo 2007 m. kovo 1 d., atsižvelgiant į Ramiojo vandenyno salų forumo sekretoriato paskirtų nepriklausomų vertintojų vertinimo išvadas. Pasirengimas rinkimams ir jų eiga turi būti bendrai stebima, pritaikoma ir prireikus peržiūrima, remiantis bendrai sutartais orientaciniais tikslais. Tam visų pirma būtina, kad:

                     —

                     ne vėliau kaip 2007 m. birželio 30 d. laikinoji Vyriausybė priimtų tvarkaraštį, kuriame nustatytų įvairių veiksmų, kurių reikia imtis ruošiantis naujiems parlamento rinkimams, užbaigimo datas,

                     —

                     tvarkaraštyje būtų numatytos gyventojų surašymo, rinkimų apygardų ribų nustatymo ir rinkimų reformos datos,

                     —

                     rinkimų apygardos būtų nustatytos ir rinkimų reforma vykdoma laikantis Konstitucijos,

                     —

                     laikantis Konstitucijos būtų imtasi priemonių rinkimų biuro funkcionavimui užtikrinti, įskaitant rinkimų stebėtojo paskyrimą ne vėliau kaip 2007 m. rugsėjo 30 d.,

                     —

                     viceprezidentas būtų paskirtas laikantis Konstitucijos.

               Įsipareigojimas Nr. 2
         Laikinoji Vyriausybė, priimdama svarbias teisėkūros, fiskalinės ar kitų politikos sričių iniciatyvas ir pakeitimus, turės atsižvelgti į konsultacijų su pilietine visuomene ir kitais susijusiais suinteresuotaisiais subjektais rezultatus.
         B.   Teisinė valstybė

         Įsipareigojimas Nr. 1
         Laikinoji Vyriausybė įsipareigoja dėti visas pastangas, kad būtų užkirstas kelias įbauginimo tikslu saugumo institucijų daromiems pareiškimams.
         Įsipareigojimas Nr. 2
         Laikinoji Vyriausybė įsipareigoja laikytis 1997 m. Konstitucijos ir užtikrinti įprastą ir nepriklausomą konstitucinių institucijų, tokių kaip Fidžio žmogaus teisių komisijos, Valstybės tarnybos komisijos, Konstitucinių tarnybų komisijos, veikimą. Turi būti garantuotas esminis Didžiosios vadovų tarybos nepriklausomumas ir užtikrintas jos veikimas.
         Įsipareigojimas Nr. 3
         Turi būti gerbiamas visiškas teismų nepriklausomumas, teismams leidžiama laisvai dirbti, o jų sprendimus turi gerbti visos susijusios šalys, visų pirma:

                     —

                     ne vėliau kaip 2007 m. liepos 15 d. laikinoji Vyriausybė turi paskirti tribunolą, remdamasi Konstitucijos 138 skyriaus 3 dalimi,

                     —

                     nuo šiol teisėjai turi būti skiriami ir (arba) atleidžiami griežtai laikantis Konstitucijos nuostatų ir procedūrinių taisyklių,

                     —

                     karinės institucijos, policija arba laikinoji Vyriausybė jokia forma negali kištis į teismo darbą ir privalo visiškai gerbti teisininko profesiją.

               Įsipareigojimas Nr. 4
         Visos baudžiamosios su korupcija susijusios bylos turi būti nagrinėjamos tinkamais teisminiais kanalais ir bet kokios kitos įstaigos, kurios gali būti įsteigtos įtariamiems korupcijos atvejams tirti, turi veikti nepažeisdamos Konstitucijos nuostatų.
         C.   Žmogaus teisės ir pagrindinės laisvės

         Įsipareigojimas Nr. 1
         Laikinoji Vyriausybė įsipareigoja imtis visų reikiamų priemonių, kad bet kokie kaltinimai žmogaus teisių pažeidimu būtų tiriami arba nagrinėjami Fidžio Respublikos teisės aktais nustatytose instancijose laikantis teisės aktais nustatytų procedūrų.
         Įsipareigojimas Nr. 2
         Laikinoji Vyriausybė 2007 m. gegužės mėn. panaikins nepaprastosios padėties potvarkius, jei nebus grėsmės nacionaliniam saugumui, viešajai tvarkai ir saugumui.
         Įsipareigojimas Nr. 3
         Laikinoji Vyriausybė įsipareigoja užtikrinti, kad Fidžio žmogaus teisių komisija galėtų veikti visiškai nepriklausomai ir laikydamasi Konstitucijos.
         Įsipareigojimas Nr. 4
         Užtikrinama pagarba visų formų žodžio ir žiniasklaidos laisvei, kaip numatyta Konstitucijoje.
         D.   Įsipareigojimų vykdymo kontrolė

         Įsipareigojimas Nr. 1
         Laikinoji Vyriausybė įsipareigoja palaikyti nuolatinį dialogą, siekdama sudaryti sąlygas daromai pažangai tikrinti, ir teikti ES institucijoms ir Europos Komisijos tarnyboms ir (arba) jų atstovams galimybę nevaržomai gauti informacijos visais klausimais, susijusiais su žmogaus teisėmis, taikiu demokratijos atkūrimu ir teisine valstybe Fidžyje.
         Įsipareigojimas Nr. 2
         Laikinoji Vyriausybė įsipareigoja visiškai bendradarbiauti su visomis ES misijomis daromai pažangai stebėti ir jai įvertinti.
         Įsipareigojimas Nr. 3
         Laikinoji Vyriausybė nuo 2007 m. birželio 30 d. įsipareigoja kas tris mėnesius siųsti ataskaitas apie pažangą, daromą įgyvendinant esmines Kotonu susitarimo nuostatas ir įsipareigojimus.
         Pažymėtina, kad tam tikri klausimai gali būti veiksmingai išspręsti tik laikantis pragmatiško požiūrio, atsižvelgiant į šių dienų realijas ir orientuojantis į ateitį.


title: 2008/363/EB: 2008 m. balandžio 14 d. Tarybos sprendimas, pratęsiantis Sprendimą 2005/321/EB dėl konsultacijų su Gvinėjos Respublika pagal Kotonu susitarimo 96 straipsnį užbaigimo

text:
9.5.2008

               LT

               Europos Sąjungos oficialusis leidinys

               L 125/29

      TARYBOS SPRENDIMAS

   2008 m. balandžio 14 d.
   pratęsiantis Sprendimą 2005/321/EB dėl konsultacijų su Gvinėjos Respublika pagal Kotonu susitarimo 96 straipsnį užbaigimo
   (2008/363/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2000 m. birželio 23 d. Kotonu pasirašytą (1) ir 2005 m. birželio 25 d. Liuksemburge peržiūrėtą (2) Afrikos, Karibų ir Ramiojo vandenyno grupės valstybių ir Europos Bendrijos bei jos valstybių narių partnerystės susitarimą, ypač į jo 96 straipsnį,
   atsižvelgdama į Taryboje posėdžiavusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi, siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Komisijos pasiūlymą,
   kadangi:

               (1)

               Sprendime 2005/321/EB (4) numatyta, kad sprendimas galioja 36 mėnesius nuo jo priėmimo, kad būtų galima stebėti atitinkamas priemones, ir šis terminas baigiasi 2008 m. balandžio 14 d.

               (2)

               Pasibaigus šiam stebėjimo laikotarpiui, daugelis įsipareigojimų įvykdyti, likusiems svarbiausiems įsipareigojimams vykdyti imtasi konkrečių veiksmų. Tačiau dar reikia įgyvendinti keletą svarbių priemonių, susijusių su esminiais Kotonu susitarimo elementais,

         NUSPRENDĖ:
   1 straipsnis
   Sprendimo 2005/321/EB galiojimas pratęsiamas 12 mėnesių. Jis peržiūrimas kas šeši mėnesiai.
   Prie šio sprendimo pridėtas laiškas adresuojamas Gvinėjos Respublikos Ministrui Pirmininkui.
   2 straipsnis
   Pagal Kotonu susitarimo 96 straipsnio 2 dalies c punktą Sprendime 2005/321/EB priimtos atitinkamos priemonės nekeičiamos.
   3 straipsnis
   Šis sprendimas įsigalioja jo priėmimo dieną.
   Šis sprendimas galioja iki 2009 m. balandžio 14 d.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2008 m. balandžio 14 d.

            Tarybos vardu

            Pirmininkas

         I. JARC

      (1)  OL L 317, 2000 12 15, p. 3.

      (2)  OL L 287, 2005 10 28, p. 4.

      (3)  OL L 317, 2000 12 15, p. 376.

      (4)  OL L 104, 2005 4 23, p. 33.

      PRIEDAS
      Laiškas Ministrui Pirmininkui, Gvinėjos Respublikos Vyriausybės vadovui
      Ministre Pirmininke,
      Europos Sąjunga Kotonu susitarimo 9 straipsnio nuostatoms teikia didelę svarbą. Esminiai šio susitarimo elementai, taigi ir mūsų santykių pagrindas, yra pagarba žmogaus teisėms, demokratijos principams ir teisinei valstybei, kuriais grindžiama AKR ir ES partnerystė.
      2004 m. Europos Sąjunga išreiškė nuomonę, kad politinę padėtį Gvinėjoje galima apibūdinti kaip šių elementų pažeidimą, ir 2004 m. liepos mėn. pagal susitarimo 96 straipsnį pradėjo konsultacijas. 2005 m. balandžio 14 d. laiške apie šių konsultacijų išvadas pranešta Vyriausybės vadovui.
      Atitinkamose priemonėse yra numatytas 36 mėnesių stebėjimo laikotarpis, kuris baigiasi 2008 m. balandžio 14 d. Per šį laikotarpį politinis dialogas suaktyvėjo: tai liudija, pavyzdžiui, 2005 m. gegužės, 2006 m. vasario ir 2007 m. gegužės mėn. surengtos trys bendros Tarybos bei Komisijos stebėjimo misijos ir 2006 m. spalio mėn. Komisijos nario L. Michel vizitas. 2006 m. gruodžio mėn. pabaigoje atsižvelgusi į padarytą pažangą Europos Sąjunga nusprendė Gvinėjai skirti 85,8 mln. EUR (9-ojo EPF A paketas).
      Priemonės, kurių ėmėsi Gvinėjos valdžios institucijos, iš esmės vertintinos teigiamai. Tačiau parlamento rinkimai, kurie yra vienas svarbiausių Gvinėjos Vyriausybės prisiimtų įsipareigojimų, dar nebaigti rengti, rinkimų data nenustatyta. Dabartinė įvykių raida leidžia tikėtis, kad įsipareigojimai bus įvykdyti per 12 mėnesių.
      Žinodama apie teigiamus pokyčius Gvinėjoje ir apie tai, ką dar reikia atlikti, Europos Sąjunga nusprendė pratęsti 2005 m. balandžio 14 d. sprendime nustatytą stebėjimo laikotarpį iki 48 mėnesių, kad Gvinėjos valdžios institucijos galėtų įvykdyti visus prisiimtus įsipareigojimus.
      Todėl atitinkamos priemonės, apie kurias jums buvo pranešta mūsų 2005 m. balandžio 14 d. laiške, lieka galioti.
      Pagarbiai,

         Priimta Briuselyje,

               Komisijos vardu

               Tarybos vardu


title: 2010 m. kovo 18 d. Sprendimas Nr. H5 dėl bendradarbiavimo kovojant su sukčiavimu ir klaidomis, įgyvendinant Tarybos reglamentą (EB) Nr. 883/2004 ir Europos Parlamento ir Tarybos reglamentą (EB) Nr. 987/2009 dėl socialinės apsaugos sistemų koordinavimo  (Tekstas svarbus EEE )ir EB bei Šveicarijos susitarimui

text:
8.6.2010

               LT

               Europos Sąjungos oficialusis leidinys

               C 149/5

         SPRENDIMAS Nr. H5
   2010 m. kovo 18 d.
   dėl bendradarbiavimo kovojant su sukčiavimu ir klaidomis, įgyvendinant Tarybos reglamentą (EB) Nr. 883/2004 ir Europos Parlamento ir Tarybos reglamentą (EB) Nr. 987/2009 dėl socialinės apsaugos sistemų koordinavimo
   (Tekstas svarbus EEE ir EB bei Šveicarijos susitarimui)
   2010/C 149/05
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnio a dalį, pagal kurią Administracinė komisija yra atsakinga už visų administravimo klausimų ar aiškinimo klausimų, kylančių dėl Reglamento (EB) Nr. 883/2004 ir Europos Parlamento ir Tarybos reglamento (EB) Nr. 987/2009 (2) nuostatų, nagrinėjimą,
   atsižvelgdama į Reglamento (EB) Nr. 883/2004 76 straipsnį,
   atsižvelgdama į Reglamento (EB) Nr. 987/2009 2 straipsnio 2 dalį, 20 ir 52 straipsnius ir 87 straipsnio 3 dalį,
   kadangi:

               (1)

               Pagal Reglamento (EB) Nr. 883/2004 76 straipsnį kompetentingos valdžios institucijos ir įstaigos privalo bendradarbiauti, kad užtikrintų tinkamą šio reglamento įgyvendinimą.

               (2)

               Kovos su sukčiavimu ir klaidomis priemonės yra glaudžiai susijusios su Reglamento (EB) Nr. 883/2004 3 straipsnio 1 dalyje nurodytomis socialinės apsaugos sritimis; jomis siekiama užtikrinti, kad įmokos būtų mokamos tinkamai valstybei narei, o išmokos nesukčiaujantiems asmenims būtų skiriamos pagrįstai.

               (3)

               Todėl kova su sukčiavimu ir klaidomis yra dalis tinkamo reglamentų (EB) Nr. 883/2004 ir (EB) Nr. 987/2009 įgyvendinimo.

               (4)

               Glaudesnis ir veiksmingesnis kompetentingų valdžios institucijų ir įstaigų bendradarbiavimas yra svarbus kovai su sukčiavimu ir klaidomis.

               (5)

               Reglamentams įgyvendinti labai svarbu identifikuoti asmenis, tiek rasti jų duomenis įstaigų duomenų bazėse, tiek įsitikinti, kad asmenys yra tie, kas sakosi esą.

               (6)

               Reglamento (EB) Nr. 987/2009 3 straipsnio 3 dalyje nustatyta, kad valstybės narės, rinkdamos, perduodamos ar tvarkydamos asmens duomenis pagal savo teisės aktus, siekdamos įgyvendinti reglamentus, užtikrina, kad atitinkami asmenys galėtų visiškai pasinaudoti savo teisėmis, susijusiomis su asmens duomenų apsauga, vadovaujantis Bendrijos nuostatomis dėl asmenų apsaugos tvarkant asmens duomenis ir dėl laisvo tokių duomenų judėjimo.

               (7)

               Vadovaujantis Reglamento (EB) Nr. 987/2009 5 straipsnio 3 dalimi, kai kompetentingai įstaigai kyla abejonių, ji buvimo vietos ar gyvenamosios vietos įstaigos gali paprašyti patikrinti atitinkamo asmens pateiktą informaciją arba dokumento galiojimą.

               (8)

               Norint, kad bendradarbiavimas kovojant su sukčiavimu ir klaidomis būtų veiksmingas, reikia remtis taikomuose teisės aktuose ir Reglamento (EB) Nr. 987/2009 20 ir 52 straipsniuose nustatyta informavimo apie pakeitimus tvarka.
               Laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,

         NUSPRENDĖ:

      Bendrieji dalykai

               1.

               Siekdamos tinkamai įgyvendinti Reglamentą (EB) Nr. 883/2004 ir Reglamentą (EB) Nr. 987/2009, valstybių narių valdžios institucijos ir įstaigos bendradarbiauja kovodamos su sukčiavimu ir klaidomis.

               2.

               Kartą per metus Administracinė komisija svarsto bendradarbiavimo kovojant su sukčiavimu ir klaidomis klausimus. Diskutuojant remiamasi savanoriškai pateiktais valstybių narių pranešimais apie jų patirtį ir pažangą šioje srityje. Siūlomas tokių pranešimų turinys pateikiamas 1 priede.

               3.

               Valstybės narės įsteigia kontaktinį punktą kovai su sukčiavimu ir klaidomis, kuriam kompetentingos valdžios institucijos ir įstaigos galėtų pranešti apie sukčiavimo ir piktnaudžiavimo pavojų arba sisteminius sunkumus, dėl kurių vėluojama arba atsiranda klaidų. Šis kontaktinis punktas įtraukiamas į Administracinės komisijos sekretoriato skelbiamą sąrašą.

      Klaidos

               4.

               Siekdamos sumažinti klaidų pavojų, kompetentingos valdžios institucijos ir įstaigos imasi veiksmų, kad užtikrintų, kad teisinga informacija būtų teikiama laiku, ypač kai naudojama Elektroninių socialinės apsaugos informacijos mainų sistema. Todėl kompetentingos valdžios institucijos ir įstaigos turėtų:

                           a)

                           užtikrinti, kad valstybių narių valdžios institucijoms ir įstaigoms kaip struktūrizuoti elektroniniai dokumentai elektroninėmis priemonėmis siunčiama informacija būtų patikrinta taikant kokybės kontrolės procedūrą, kuria pirmiausia siekiama identifikuoti atitinkamą asmenį ir jo asmens kodą;

                           b)

                           pranešti Techninei komisijai ir Administracinei komisijai apie visus sisteminius sunkumus, dėl kurių vėluojama arba atsiranda klaidų, kai įgyvendinant šiuos reglamentus keičiamasi informacija.

      Pranešimai apie mirtį

               5.

               Kai bendradarbiaujant pranešama apie mirtį:

                           a)

                           valstybės narės Administracinėje komisijoje pasidalija informacija apie bet kokią šioje srityje įvestą naują tvarką arba praneša apie sunkumus, taip užtikrindamos bendradarbiavimą šioje srityje;

                           b)

                           valstybės narės persvarsto veiksmų tvarką tarpvalstybinio nepranešimo apie mirtį atvejais, siekdamos užtikrinti, kad tokia tvarka kuo labiau atitiktų gerąją patirtį šioje srityje. Gerosios patirties pavyzdžių sąrašas pateikiamas 2 priede;

                           c)

                           įstaigų ar kompetentingų valdžios institucijų informacijos dėl pranešimo apie mirtį prašymus gaunančioji šalis nagrinėja kuo greičiau.

      Informacijos prašymai

               6.

               Atsižvelgdamos į reikalavimą veikti vadovaujantis Bendrijos nuostatomis dėl asmenų apsaugos tvarkant asmens duomenis ir dėl laisvo tokių duomenų judėjimo, kompetentingos valdžios institucijos ir įstaigos bendradarbiauja su kitomis valstybėmis narėmis, kai šios prašo kovai su sukčiavimu ir tinkamam reglamentų įgyvendinimui reikalingos informacijos. Prieš atsisakydamos patenkinti tokį prašymą dėl duomenų apsaugos, jos kruopščiai įvertina teisinę situaciją.

               7.

               Kai siekiant kovoti su sukčiavimu ir klaidomis prašoma su koordinavimo reglamentų įgyvendinimu susijusios informacijos, kurios įstaiga arba kompetentinga valdžios institucija tiesiogiai netvarko, įstaiga arba kompetentinga valdžios institucija prašančiajai įstaigai ar valdžios institucijai padeda nustatyti, kokia trečioji šalis turi tinkamos informacijos, ir padeda derėtis su ta trečiąja šalimi.

      Peržiūros nuostata

               8.

               Šis sprendimas peržiūrimas ne vėliau kaip baigiantis antriesiems metams nuo jo įsigaliojimo.

               9.

               Šis sprendimas skelbiamas Europos Sąjungos oficialiajame leidinyje. Jis taikomas nuo pirmos antro mėnesio po jo paskelbimo dienos.

            Administracinės komisijos pirmininkas

         José Maria MARCO GARCÍA

      (1)  OL L 166, 2004 4 30, p. 1.

      (2)  OL L 284, 2009 10 30, p. 1.

      1 PRIEDAS

         Valstybių narių metiniuose pranešimuose apie sukčiavimą ir klaidas, inter alia, nurodytini dalykai

                  1.

                  Reglamentuose nustatytais atvejais kovos su sukčiavimu ir klaidomis veiksmai tais metais.

                  2.

                  Konkrečios su koordinavimo taisyklių įgyvendinimu susijusios problemos, dėl kurių gali kilti sukčiavimo ir klaidų pavojus.

                  3.

                  Susitarimai ir dvišalės bendradarbiavimo sutartys su kitomis ES valstybėmis narėmis, sudaryti siekiant kovoti su sukčiavimu ir klaidomis.

                  4.

                  Veiksmai, kurių imtasi išmokų natūra srityje skatinant įstaigas ir sveikatos priežiūros paslaugų teikėjus laikytis koordinavimo taisyklių ir siekiant informuoti piliečius.

      2 PRIEDAS

         Gerosios patirties pavyzdžiai mažinant tarpvalstybinius nepranešimo apie mirtį atvejus
          (1)

                  Sukurti sistemą, kuria priimančioji valstybė tiesiogiai praneštų apie mirtį

                  Duomenų atitiktis

                  Prašyti priimančiosios valstybės atlikti administracinį patikrinimą

                  Sveikatos priežiūros įstaigų prieiga prie pranešimų apie mirtį duomenų bazės

                  Patvirtinimas, kad asmuo gyvas

                  Tiesioginis fizinis buvimas priimančiojoje valstybėje

         (1)  Išsamų gerosios patirties pavyzdžių sąrašą galima rasti 2009 m. lapkričio 16 d. Administracinės komisijos ad hoc kovos su sukčiavimu ir klaidomis tolesnių veiksmų grupės ataskaitos 9.2 skyriuje; ataskaita pateikta CASSTM pranešime 560/09.